title: Toivo Vilppula

text: Helsingin Jyryn johtokuntaan kuulunut Vilppula oli mukana jo joulukuussa 1918 järjestetyssä helsinkiläisten työläisurheilijoiden kokouksessa, jossa valittiin toimikunta valmistelemaan TUL:n perustamista. Järjestön perustavassa kokouksessa 26. tammikuuta 1919 Vilppula valittiin TUL:n ensimmäiseen liittotoimikuntaan. Varapuheenjohtajaksi hän tuli vuoden 1927 liittokokouksessa, jolloin Vilppulan tavoin sosialidemokraatteihin lukeutunut Väinö Mikkola syrjäytti äänestyksessä istuvan puheenjohtajan Eino Pekkalan, joka edusti kommunisteja. Puheenjohtajaksi Vilppula nousi jo vuoden kuluttua heinäkuussa 1928, kun Mikkola yllättäen menehtyi keuhkokuumeeseen. Heidän aikanaan valta TUL:ssa siirtyi kommunisteilta sosialidemokraateille, mikä lopulta johti järjestön hajoamiseen ja Työläisurheilun Yhtenäisyyskomitean perustamiseen vuonna 1929.


title: Toivo Vilppula

text: Vilppula luopui TUL:n puheenjohtajuudesta marraskuussa 1937 järjestetyssä liittokokouksessa, jolloin hänen tilalleen valittiin Urho Rinne. Seuraavana keväänä Vilppula, Rinne ja Arvi E. Heiskanen valittiin neuvottelemaan yhteistyöstä porvarillisen SVUL:n edustajien J. W. Rangellin, Urho Kekkosen ja Jussi Tossavaisen kanssa, mikä lopulta johti vuonna 1939 ns. yhteistoimintasopimuksen syntyyn, jonka jälkeen molempien liittojen urheilijat kilpailivat ensimmäistä kertaa yhdessä.


title: Toivo Vilppula

text: Toivo Vilppula kuoli sydänkohtaukseen 53-vuotiaana elokuussa 1941 kesäpaikassaan Kangasalassa.


title: Raymond Scott

text: Raymond Scott (synt. "Harry Warnow"; 10. syyskuuta 1908 Brooklyn, New York – 8. helmikuuta 1994 Los Angeles) oli yhdysvaltalainen kevyen ja kokeellisen musiikin säveltäjä, orkesterinjohtaja sekä elektronisen musiikin pioneeri. Eräät Scottin sävellykset, erityisesti instrumentaalinen kappale ”Powerhouse”, ovat saavuttaneet mainetta piirrosanimaatioiden taustamusiikkina, vaikka hän ei koskaan säveltänyt mitään nimenomaisesti animaatioihin.


title: Raymond Scott

text: Scott valmistui vuonna 1931 New Yorkin Juilliard School -musiikkiopistosta. Hän aloitti uransa pianistina CBS:n radio-orkesterissa, jonka johtajana toimi hänen vanhempi veljensä Mark Warnow. Vuonna 1936 Scott perusti oman yhtyeensä, Raymond Scott -kvintetin, johon kuuluivat alun perin Lou Shoobe (basso), Bunny Berigan (trumpetti), Dave Harris (tenorisaksofoni), Pete Pumiglio (klarinetti) ja Johnny Williams (rummut). Yhtye levytti perustamisvuodestaan alkaen useita hyvin menestyneitä instrumentaalisia kappaleita, joille olivat usein ominaisia erikoiset melodiat ja sovitukset sekä absurdit nimet. Scottin kvintetti esiintyi joissain elokuvissa, kuten "Ei mikään pyhää" (1937). Hän laajensi pian yhtyeensä big bandiksi. Lopetettuaan CBS:llä Scott sävelsi 1940-luvulta alkaen muun muassa mainosmusiikkia sekä eräitä musikaaleja. Veljensä kuoltua vuonna 1949 Scott peri tämän paikan orkesterinjohtajana suositussa televisio-ohjelmassa "Your Hit Parade". Hänen silloinen vaimonsa Dorothy Collins esiintyi laulajana samassa ohjelmassa.


title: Raymond Scott

text: Vuonna 1946 Scott perusti New Yorkiin maailman ensimmäisen elektronisen musiikin studion, Manhattan Researchin. Vuonna 1949 hän suunnitteli Electronium-nimisen sähköisen soittimen, ”sävellyskoneen”, jonka on sanottu olleen eräänlainen syntetisaattorin edeltäjä, vaikka siinä ei ollutkaan koskettimia. Hän kehitti myös Karloff-nimisen varhaisen samplerin ja Videola-nimisen laitteen, jonka avulla saattoi helpommin säveltää musiikkia suoraan elokuvaan. Tuolloin uransa alussa ollut Robert Moog auttoi Scottin keksimän Clavivox-nimisen sähkösoittimien suunnittelussa. Scott työskenteli myöhemmin levy-yhtiö Everest Recordsin palveluksessa. Scottin vuonna 1962 julkaisema LP-levy "Soothing Sounds for Baby" sisälsi vauvojen rauhoittamiseen tarkoitettua elektronista musiikkia, jota on luonnehdittu ambient-tyylin edeltäjäksi. Vuosina 1971–1977 Scott johti Motown-levymerkin elektronisen musiikin kehittelyosastoa.


title: Raymond Scott

text: Scott sävelsi musiikin elokuviin "Älä luota muukalaiseen" (1958) ja "The Pusher" (1960). Hän teki 1960-luvulla yhteistyötä Jim Hensonin kanssa tämän varhaisissa lyhytelokuvaprojekteissa.


title: Raymond Scott

text: Vuonna 1943 tuotantoyhtiö Warner Bros. osti oikeudet Scottin siihenastiseen musiikkiin käyttääkseen sitä elokuvissaan. "Looney Tunes" - ja "Merrie Melodies" -animaatiosarjojen taustamusiikin säveltäjä Carl Stalling käytti töissään hyvin usein musiikillisia lainauksia Scottin sävellyksistä. Varsinkin kappale ”Powerhouse” päätyi taustamusiikiksi lukuisiin Väiski Vemmelsääri -, Repe Sorsa - ja Putte Possu -lyhytanimaatioihin. Kappale on sittemmin muodostunut klassiseksi animaatiomusiikiksi, ja sitä käytettiin taustamusiikkina muun muassa 1990-luvulla tehdyissä piirrossarjoissa "Animaaniset" sekä "Ren ja Stimpy". Scottin vuonna 1936 levyttämä ”Powerhouse” käsittää kaksi eri melodiaa, joista molempia on käytetty animaatioissa. Kappaleen keskellä soiva melodia eli niin sanottu ”Powerhouse B” tunnetaan käyttöyhteyksiensä vuoksi myös ”liukuhihnateemana”.


title: Raymond Scott

text: Kanadalainen rockyhtye Rush käytti ”Powerhousen” melodiaa kappaleessaan ”La Villa Strangiato”. Elokuvasäveltäjä James Horner lainasi ”Powerhouse B” -melodiaa luvattomasti ja hyvin runsaasti säveltämässään musiikissa vuonna 1989 valmistuneeseen komediaelokuvaan "Kulti, kutistin kakarat". Elokuvan tuottanut Walt Disney Pictures taipui vuosia kestäneen oikeusjutun jälkeen maksamaan Scottin perikunnalle tekijänoikeuskorvauksia elokuvasta.


title: Luettelo Korikobrissa pelanneista koripalloilijoista

text:
__notoc__
Tämä on luettelo lapualaisessa Korikobrissa pelanneista koripalloilijoista. Luettelossa on mainittu kaikki Korikobrien miesten edustusjoukkueessa Suomen pääsarjassa vähintään yhden pisteen tehneet pelaajat. Seuran miesten edustusjoukkue pelasi pääsarjaan noustuaan, kaudesta 2012–2013 lähtien, nimellä (Lapuan) Korikobrat kunnes vaihtoi nimensä kesken kauden 2014–2015 muotoon Kobrat.


text: Peliaikaa pääsarjassa saaneet mutta pisteittä jääneet pelaajat: Samuel Kujala, Matias Salo ja Joonas Tanninen.


text: "Luettelo päivitetty kauden 2015–2016 jälkeen."


title: Terrence C. Carson

text: Terrence Connor Carson (s. 19. marraskuuta 1958 Chicago, Illinois) on yhdysvaltalainen näyttelijä, laulaja, tanssija ja ääninäyttelijä. Hän on esiintynyt muun muassa televisiosarjoissa "Key West" ja "Living Single". Carson tehnyt äänirooleja animaatioihin ja videopeleihin vuodesta 1995 lähtien. Muun muassa animaatiosarjoihin "Life with Louie" ja "", sekä "God of War" -pelisarja, jossa hän on Kratosin äänenä. Hän on julkaissut albumin "Truth" vuonna 2000.


title: August Bade

text: August Herman Bade (7. huhtikuuta 1832 Tallinna – 12. maaliskuuta 1906 Pietari) oli Virossa syntynyt suomalainen insinööri, tehtailija ja valtiopäivämies.


title: August Bade

text: Bade kävi reaalikoulua Tallinnassa ja Helsingissä sekä harjoitti ammattiopintoja Venäjällä, Ruotsissa, Saksassa, Ranskassa ja Englannissa. Hän omisti yhdessä vaimonsa veljen Oskar Peter Osbergin kanssa Helsingin Sörnäisissä toimineen konepajayhtiö "Osberg & Baden" ja hän edusti Helsinkiä porvarissäädyssä säätyvaltiopäivillä 1877–1878. Bade oli myös Helsingin kaupunginvaltuuston jäsenenä.


title: August Bade

text: Bade muutti vuonna 1882 Venäjälle jossa hän toimi Nobel-veljesten öljy-yhtiön yli-insinöörinä ja oli myöhemmin pietarilaisen "M. Bade & Co"-kauppaliikkeen osakkaana. Bade kuoli Venäjällä.


title: August Bade

text: Bade oli naimisissa tehtailija Oskar Peter Osbergin sisaren Marie Adelheid Osbergin (1840–1917) kanssa.


title: Oskar Osberg

text: Oskar Peter Osberg (28. huhtikuuta 1836 Arensburg, Viro – 14. huhtikuuta 1901 Helsinki) oli suomalainen insinööri ja tehtailija.


title: Oskar Osberg

text: Osbergin vanhemmat olivat ruotsalainen kupariseppä Karl August Osberg (1807–1863) ja Anna Juliana Jürgenfeld (1806–1869). Perhe muutti Virosta Helsinkiin 1840 ja Karl August Osberg perusti Mikonkadulle vuonna 1845 oman kuparisepänverstaan. Oskar Peter Osberg kävi Helsingin teknillisen reaalikoulun ja opiskeli sitten kahden vuoden ajan Englannissa. Osberg jatkoi isänsä perustaman yrityksen toimintaa yhdessä lankonsa August Baden kanssa. "Osberg & Bade":n nimellä toiminut konepaja toimi aluksi Mikonkadulla Helsingissä. Vuonna 1863 Osberg ja Bade hankkivat vuokraoikeuden Sörnäisissä sijainneeseen Näkin huvila-alueeseen ja ostivat alueella toimineen ajoneuvotehtaan jonka olivat perustanut vuonna 1854 everstiluutnantti Carl Otto Ramstedt ja Nicolai Smith.


title: Oskar Osberg

text: Osberg & Baden konepajan toiminta laajeni uudessa sijaintipaikassa nopeasti ja erityisesti Venäjän-Turkin sodan aikana 1877–1878 konepaja valmisti suuret määrät patruunalaatikoita ja kuormastovaunuja Venäjän armeijalle. Konepaja valmisti 1870-luvulla myös tavaravaunuja vuonna 1873 valmistuneen Hanko-Hyvinkää-radan omistajayhtiölle. Konepajan palveluksessa oli 1870-luvulla parhaimmillaan noin 1 000 työntekijää. Konepajalla 25. lokakuuta 1875 tapahtunut tulipalo ja Venäjän-Turkin sodan päättymisen jälkeen seurannut lamakausi saattoivat konepajayhtiön talousvaikeuksiin. Konepajan osti vuonna 1882 pidetyssä konkurssihuutokaupassa Osbergin veli, senaatinkanslisti Julius Rudolf Osberg (1842–1910). Konepajan toiminta jatkui nyt "Osbergin konepajan" nimellä ja Oskar Peter Osberg johti konepajaa yksin Baden muutettua Venäjälle vuonna 1882.


title: Oskar Osberg

text: Konepajan osti vuonna 1892 "Siltarakennus Oy" ja tästä sai alkunsa Kone- ja Siltarakennus Oy. Osberg oli vielä vuoteen 1899 saakka uudessa yhtiössä johdon varamiehenä. Hän kuoli Helsingissä vuonna 1901 maksasairauteen.


title: Oskar Osberg

text: Oskar Peter Osberg oli naimisissa vuodesta 1864 Olga Helena Clopattin (1844–1906) kanssa jonka isä oli Sveitsistä Suomeen muuttanut konditoriamestari Conrad Clopatt,


title: Japanin aika

text: Japanin aika eli JST (kansainvälisesti käytetty lyhenne; , myös ) on Japanin aikavyöhyke. Se on UTC+09.00 eli yhdeksän tuntia edellä koordinoitua yleisaikaa, UTC:tä. Japanissa ei käytetä erillistä kesäaikaa, joten sama aika on käytössä ympäri vuoden.


title: Jalmari Etholén

text: Jalmari Etholén (7. huhtikuuta 1901 Helsinki – 3. lokakuuta 1992 Helsinki) oli suomalainen yleisurheilija, joka tunnettiin erityisesti pikajuoksijana. Hän oli 1920-luvun jälkipuoliskolla yksi Suomen nopeimmista pikajuoksijoista, mutta koska Etholén edusti Työväen Urheiluliiton seuraa, ei hän milloinkaan päässyt kilpailemaan esimerkiksi SM-kilpailuissa.


title: Jalmari Etholén

text: Helsingin Kallion kaupunginosassa syntynyt Etholén edusti koko uransa ajan Helsingin Kullervoa. 100 ja 200 metrillä hän voitti yhteensä kuusi TUL:n mestaruutta vuosina 1925–1929, lisäksi Etholén saavutti Kullervon joukkueessa yhdeksän pikaviestien mestaruutta. Useimmiten hänen kanssaan juoksivat Ville Mankki, Väinö ja Niilo Mäkelä tai Kustaa Wall. Sivulajissaan korkeushypyssä Etholén voitti neljä TUL:n mestaruutta vuosien 1923–1928 välillä. Hän menestyi myös kansainvälisesti, vuoden 1925 Frankfurt am Mainin työläisolympialaisissa Etholén voitti 100 metriä ajalla 11,3 ja 200 metriä ajalla 23,2. Lisäksi hän voitti Frankfurtissa TUL:n joukkueessa kolme viestiä (4 × 100 metriä ajalla 44,0, 10 × 100 metriä ajalla 1.51,8 ja 400 + 300 + 200 + 100 metriä ajalla 2.07,8) ja sijoittui kolmanneksi vuoden 1931 työläisolympialaisissa Wienissä.


title: Jalmari Etholén

text: Etholénin hallussa olivat samaan aikaan 100 ja 200 metrin (10,9 ja 22,5), pituushypyn (696) ja korkeushypyn (186) TUL:n ennätykset. Lähimpänä koko maan kärkeä Etholén oli 100 metrillä, jonka SE-tulos oli tuolloin 10,8. Vuonna 1929 hän juoksi Nürnbergissä järjestetyissä Saksan työläisurheiluliiton Arbeiter-Turn- und Sportbundin juhlakisoissa tuloksen 10,7. Ajanottoa ei kuitenkaan pidetty luotettavana, joten sitä ei hyväksytty TUL:n ennätykseksi. Myöskään viralliseksi Suomen ennätykseksi aika ei TUL:n urheilijan tekemänä olisi kelvannut. Etholén lopetti aktiiviuransa vuoteen 1929, vaikka osallistuikin vielä TUL:n viestijoukkueessa vuoden 1931 työläisolympialaisiin. Hän toimi kisoissa myös TUL:n joukkueenjohtajana.


title: Jalmari Etholén

text: Jalmari Etholén työskenteli aluksi sorvarina, kunnes vuonna 1928 siirtyi TUL:n palkkalistoille. Hän kiersi eri puolilla maata ns. urheiluneuvojana aina vuoteen 1931 saakka, jolloin TUL joutui irtisanomaan henkilökuntaansa menetettyään valtionavustukset. Samana vuonna Etholén oli koulutusmatkalla Oripäässä, jossa hän oli lähellä joutua äärioikeistolaisen Lapuan liikkeen muiluttamaksi. Paikallinen poliisi kuitenkin onnistui pelastamaan Etholénin parikymmenhenkisen miesjoukon kynsistä. Sosialidemokraattien ja kommunistien välisessä TUL:n sisäisessä valtataistelussa hän oli tiukasti sosialidemokraattien puolella. Vuonna 1927 hänet valittiin myös TUL:n liittotoimikuntaan. Irtisanomisensa jälkeen Etholén perusti Helsinkiin oman polkupyöräkorjaamon, jota hän piti lähes 50 vuoden ajan 1980-luvun alkuun saakka. Vuonna 1951 hänet valittiin myös Polkupyöräkauppiasliiton puheenjohtajaksi.


title: Ammatillinen opettajakoulutus

text: Ammatillinen opettajakoulutus on ammattikorkeakoulujen ja ammatillisten oppilaitosten opettajaksi aikoiville suunnattu koulutus. Koulutuksen tuloksena opiskelija saa yleisen pedagisen kelpoisuuden myös muualle kuin ammattillisiin oppilaitoksiin ja ammattikorkeakouluihin. Koulutus kestää tyypillisesti työn ohessa 1-2 vuotta. Opintoja järjestetään myös verkko- ja monimuoto-opintoina. Opintojen laajuus on 60 opintopistettä.


title: Ammatillinen opettajakoulutus

text: Ammatillisiin opettajankoulutukseen kuuluu opetusharjoittelun lisäksi kasvatustieteen opintoja, ammattipedagogiikan opintoja ja muita opintoja. Opinnoilla saavutetaan tiedot ja taidot opiskelijoiden oppimisen ohjaamisessa ja opetusalan kehittämisessä. Opetus järjestetään opetus- ja kulttuuriministeriön vahvistamisessa opettajankoulutusohjelmissa.


title: Ammatillinen opettajakoulutus

text: Koulutukseen voi kuulua "kehittämistyö", jossa opiskelija osoittaa koulutuksen aikana syntynyttä osaamistaan ja soveltaa sitä esimerkiksi työyhteisönsä kehittämiseen.


title: Ammatillinen opettajakoulutus

text: Ammatillisessa opettajakorkeakoulussa voi suorittaa Ammatillisen opettajankoulutuksen, Ammatillisen erityisopettajankoulutuksen tai Ammatillisen opinto-ohjaajankoulutuksen.


title: Ammatillinen opettajakoulutus

text: Ammatillista opettajankoulutusta järjestävät:


title: Ammatillinen opettajakoulutus

text: Ammatilliseen opettajakoulutukseen järjestetään yhteishaku ilman pääsykoetta. Opiskelijat valitaan ala kohtaisissa kiintiöissä. Opiskelupaikkoja oli vuoden 2016 haussa tekniikan alalla (492), sosiaali-, terveys- ja liikunta-alalla (312) ja yhteiskuntatieteiden, liiketalouden ja hallinnon ala (238). Kaikkiaan aloituspaikkoja oli 1590. Suurimmat koulutuksen järjestäjät ovat Hämeen ammattikorkekoulu ja Jyväskylän ammattikorkeakoulu, joilla omolemmilla oli 360 aloituspaikkaa vuonna 2016.


title: Ammatillinen opettajakoulutus

text: Hakukelpoisuus edellyttää pääsääntöisesti hakijalta soveltuvaa korkeakoulututkintoa ja kolmen tai viiden vuoden työkokemusta.


title: Ammatillinen opettajakoulutus

text: Vuoden 2016 opiskelijavalinnassa hakija sai maksimissaan 40 pistettä seuraavista osa-alueista: tutkinnot (9 pistettä), Kasvatustieteelliset perusopinnot (5), Ammatillinen ja pedagoginen täydennyskoulutus (3), Työkokemus (muu kuin opetustyö) (6), Opetus- ja/tai ohjauskokemus oppilaitoksesta (10), Koulutus- ja/tai ohjauskokemus elinkeinoelämästä (3), Yrittäjäkokemus (2), Koulutukseen ja/tai kasvatukseen liittyvä yhteiskunnallinen aktiivisuus (2).


title: Loretta Lynch

text: Loretta Elizabeth Lynch (s. 21. toukokuuta 1959 Bronx, New York) oli Yhdysvaltain 83. oikeusministeri huhtikuusta 2015 tammikuuhun 2017. Hän toimi aikaisemmin yleisenä syyttäjänä New Yorkin osavaltion itäosassa. Marraskuussa 2014 presidentti Barack Obama asetti hänet ehdolle Eric Holderin seuraajaksi.


title: Loretta Lynch

text: Barrack Obama nimitti Lynchin oikeusministeriksi 8. marraskuuta 2014 Eric Holderin tilalle. Senaatin oikeuskomitea vahvisti nimityksen 26. helmikuuta 2015 ja senaatti hyväksyi tämän 23. huhtikuuta. Lynch vannoi virkavalansa varapresidentti Joe Bidenille 27. huhtikuuta 2015.


title: Loretta Lynch

text: Heinäkuussa 2015 Charlestonin kirkkoammuskelun jälkeen Lynch ilmoitti, että epäiltyä ampujaa Dylann Roofia syytetään viharikoksesta. Myöhemmin hän ilmoitti oikeusministeriön hakevan Roofille kuolemantuomiota.


title: Loretta Lynch

text: Joulukuussa 2015 Lynch ilmoitti oikeusministeriön tutkivan, oliko Chicagon poliisi rikkonut yksilönvapauksia syksyllä 2014 tapahtuneen Laquan McDonaldin ampumistapauksen käsittelyssä.


title: Loretta Lynch

text: Korkeimman oikeuden tuomarin Antonin Scalian kuoltua helmikuussa 2016 Lynch mainittiin yhtenä presidentin ehdokkaana tämän korvaajaksi. Lynchin edustaja kertoi 8. marraskuuta Lynchin pyytäneen nimensä poistamista ehdokaslistalta.


title: Loretta Lynch

text: Lynchin ja Yhdysvaltain entisen presidentin Bill Clinton uutisoitiin tavanneen 27. heinäkuuta 2016 yksityisesti oikeusministeriön lentokoneessa Phoenixissä. Seuraavana päivänä lehdistötilaisuudessa Phoenixissä Lynch kiisti keskustelun käsitelleen millään tavalla käynnissä ollutta Hillary Clintonin sähköpostikohua. Hän sanoi keskustelleensa Clintonin kanssa yksityisistä asioista kuten matkailusta, golfista ja lastenlapsista. Lynch ilmoitti 1. heinäkuuta 2016 hyväksyvänsä FBI:n ja syyttäjien suosituksen ja samalla totesi ymmärtävänsä kuinka hänen tapaamisensa Bill Clintonin kanssa herätti "kysymyksiä ja epäilyitä" ja ettei tekisi sitä toiste. 6. heinäkuuta Lynch ilmoitti seuraavansa James Comeyn suositusta Clintonin syyttämättä jättämisestä ja tutkinnan lopettamisesta.


title: Loretta Lynch

text: Lynchin virkakausi päättyi 20. tammikuuta 2017 ja tämän tilalle Trump on valinnut republikaanien pitkäaikaisen senaattorin Jeff Sessionsin. Sessionsin senaatin kuulustelujen ja hyväksynnän ajan virkaatekevänä oikeusministerinä ehti toimia 20.1-30.1 Obaman apulaisoikeusministeriksi nimittämä Sally Yates, jonka presidentti Donald Trump erotti tämän vastustettua Trumpin muslimimaista Yhdysvaltoihin tulemisen kieltämistä, jonka jälkeen väliaikaiseksi oikeusministeriksi astui Dana Boente.


title: Julius Rudolf Osberg

text: Julius Rudolf Osberg (19. tammikuuta 1842 Helsinki – 28. huhtikuuta 1910 Helsinki) oli suomalainen valtioneuvos, senaatin protokollasihteeri ja helsinkiläisen Osbergin konepajan omistaja.


title: Julius Rudolf Osberg

text: Osbergin vanhemmat olivat ruotsalainen kupariseppä, tehtailija Karl August Osberg (1807–1863) ja Anna Juliana Jürgenfeld (1806–1869). Perhe muutti Virosta Helsinkiin 1840 ja Karl August Osberg perusti Mikonkadulle vuonna 1845 oman kuparisepänverstaan. Julius Rudolf Osberg pääsi ylioppilaaksi Helsingin yksityislyseosta 1862 ja hän opiskeli Helsingin yliopistossa suorittaen tuomarintutkinnon 1870. Osberg sai varatuomarin arvon 1872.


title: Julius Rudolf Osberg

text: Osberg toimi Suomen senaatin oikeusosastolla ylimääräisenä kopistina 1871–1874, kopistina 1874–1880, kanslistina 1880–1885, registraattorina 1885 ja protokollasihteerinä 1885–1896. Hän erosi virasta 1896 omasta pyynnöstään ja sai valtioneuvoksen arvon 1899.


title: Julius Rudolf Osberg

text: Osberg osti vuonna 1882 konkurssihuutokaupasta talousvaikeuksiin joutuneen suuren helsinkiläisen "Osberg & Baden"' konepajan jonka omistajina olivat olleet hänen veljensä insinööri Oskar Osberg ja lankonsa insinööri August Bade. Konepajan toiminta jatkui nyt "Osbergin konepajan" nimellä ja Oskar Osberg johti konepajaa yksin Baden muutettua Venäjälle vuonna 1882. Julius Rudolf Osberg oli konepajan omistajana vuoteen 1892 saakka jolloin konepajan osti "Siltarakennus Oy" ja tästä sai alkunsa Kone- ja Siltarakennus Oy. Julius Rudolf Osberg oli uudessa yhtiössä osakkeenomistajana ja yhtiön hallituksen jäsenenä.


title: Julius Rudolf Osberg

text: Osberg omisti vuosina 1877–1898 Porvoon Veckjärvellä sijaitsevan Domargårdin kartanon. Hän lahjoitti kartanon 1898 kahdelle tyttärelleen ja muutti asumaan Helsinkiin. Osberg sairasti diabetesta ja hän kuoli Helsingissä 1910.


title: Julius Rudolf Osberg

text: Julius Rudolf Osberg oli naimisissa vuodesta 1873 Adèle Therese Schiefnerin (1845–1915) kanssa jonka isä oli konsuli Ignatz Schiefner.


title: Rikhard Mäkinen

text: Emil Richard (Rikhard) Mäkinen (26. syyskuuta 1875 Pornainen – 21. heinäkuuta 1944 Uskela) oli suomalainen säveltäjä, kanttori-urkuri ja musiikinopettaja, ystäviensä mukaan "Uskelan Bach".


title: Rikhard Mäkinen

text: Mäkisen vanhemmat olivat maanviljelijä Johan Ruskeepää ja Helena Henrika Krouvari ja puoliso vuodesta 1906 Hilma Maria Knuuttila. Hän kävi Helsingin lukkari-urkurikoulun 1898-1902 ja opiskeli sävellystä Helsingin musiikkiopistossa muun muassa Erkki Melartinin johdolla. Mäkinen toimi Uskelan kanttori-urkurina 1905-1944 ja laulunopettajana Salon yhteiskoulussa 1906-1912 ja Salon maamieskoulussa 1908-1910. Salon orkesterinjohtajana hän toimi 196-1917 ja nuorisokuoron johtajana Salo-Uskelassa 1908-1944. Hän toimi myös konsertoivana urkutaiteilijana, säestäjänä ja musiikkikriitikkona. Director cantus -arvonimi myönnettiin Mäkiselle vuonna 1920.


title: Rikhard Mäkinen

text: Mäkisen sävellyksiä ovat muun muassa seuraavat:


title: Rikhard Mäkinen

text: Mäkinen toimitti useita vihkoja "Siionin sävelmiä" -kokoelmaan. Suomen evankelis-luterilaisen kirkon virsikirjan virsi numero 319, "Sä kuljet seurassa Jeesuksen", jonka sanoitti August Verner Jaakkola, on Mäkisen säveltämä.


title: Oulun Kauppahotelli

text: Oulun Kauppahotelli oli hotelli-ravintola, joka sijaitsi Kirkkokadun ja Asemakadun kulmassa Pokkisen kaupunginosassa Oulussa. Rakennus purettiin 1991.


title: Oulun Kauppahotelli

text: Pankinjohtaja J.F. Kerttula rakennutti rakennusmestari J.W. Lillqvistin suunnitteleman uusrenessanssityylisen talon vuonna 1900. Kolmikerroksiseen rakennukseen liittyi Asemakadun suuntainen yksikerroksinen siipirakennus. Rakennuksella oli Kerttulan jälkeen useita omistajia muun muassa Kauppiaiden Osakeyhtiö eli nykyinen Kesko. Liikemies Arvo Lisko osti talon tontteinen vuonna 1936. Lisko avasi alakertaan kahvila-ravintolan, jolle sai anniskeluoikeudet 1939.


title: Oulun Kauppahotelli

text: Lisko laajensi talon kuusikerroksiseksi funktionalistiseksi kaupunkitaloksi. Hän rakennutti ensin yksikerroksisen osan päälle viisi kerrosta vuosina 1938–1939 ja myöhemmin vuosina 1954–1955 kolmikerroksinen osakin laajennettiin kuuteen kerrokseen. Arvo Lisko kuoli 1956. Hänen jälkeensä kauppahotellia johti ensin hänen vaimonsa Tyyne ja tämän kuoleman jälkeen heidän tyttärensä Liisa Lisko.


title: Oulun Kauppahotelli

text: Pohjois-Pohjanmaan museon vuonna 1994 johtamissa arkeologisissa kaivauksissa löytyi kahden rakennuksen jäänteitä. Toinen löydetyistä kellareista saattoi olla peräisin ennen vuoden 1652 kaupunkipaloa.


title: Oulun Kauppahotelli

text: Oulun teekkariyhdistyksen omistama ravintola Rattori-lupi toimi Kauppahotellin talossa vuosina 1976–1981.


title: Luettelo jalkapallon maailmanmestareista

text: Tämä on luettelo jalkapallon maailmanmestaruuden voittaneista pelaajista. Vain brasilialainen Pelé on voittanut kolme maailmanmestaruutta.


text: Lähteet:


title: Lasipaino

text: Lasipaino oli suomalainen lasialan yritys.


title: Lasipaino

text: Lasipainon historia alkaa vuodesta 1949, jolloin Arvi Artama ja Matti Vartiainen perustivat T:mi Ar-Van Raumalle. Kaupparekisteriin merkittiin toimialaksi lasijalosteiden valmistus ja myynti.


title: Lasipaino

text: Yrityksen ensimmäisiä tuotteita olivat kellonlasit, joita taivutettiin kelloalan maahantuojille. Kellolasit vaativat taivutustekniikan kehittelyä, ja ensimmäinen taivutusuuni tehtiin Arvi Artaman omakotitalon kellariin. Alkuvuosien muita tuotteita olivat kynttilänrannikkaat, loisteputkivalaisimien suojat ja olympiavuoden kunniaksi tehdyt matkamuistoiksi sopivat tuhkakupit.


title: Lasipaino

text: Vuonna 1951 Arvi Artama perusti Tampereelle uuden yhtiön, Lasipaino Oy:n. Ar-Van toiminta Raumalla päättyi 1954. Samana vuonna Lasipaino Oy:tä varten rakennettiin oma 240 neliön teollisuusrakennus Kangasalan Vatialaan.


title: Lasipaino

text: Lasipaino Oy:n päätuotteita olivat loisteputkivalaisimet. Lisäksi tehtaalla taivutettiin metallia, tehtiin Arva-tuuletusventtiilejä, hiirenloukun runkoja ja kenkälusikoita.


title: Lasipaino

text: Vuonna 1957 Lasipaino Oy valmisti ensimmäiset taivutetut tuulilasit linja-autonkoreja valmistavalle Ajokille. Tuulilasien lisäksi busseissa ja kuorma-autoissa alettiin käyttää myös taivutettuja nurkkalaseja ja kattoikkunoita. Ensimmäiset valmistetut tuulilasit olivat laminoimattomia. Tuulilasista haluttiin kuitenkin turvallisempi, joten Artama lähti kehittämään työmenetelmiä laminointiin.


title: Lasipaino

text: Laminointimenetelmä kehitettiin toimivaksi vuosien 1959 ja 1960 aikana, ja tuulilaseja alettiin myydä päätuotteena vuoden 1961 alusta alkaen. Vuonna 1964 tuotannosta 85 % oli tuulilaseja, 10 % valaisimia ja 5 % tuuletusventtiileitä.


title: Lasipaino

text: Tuulilasien tuotemerkiksi otettiin vuonna 1961 yhtiön alkuperäinen nimi Arva, joka voitiin ymmärtää lyhenteeksi Artama-varmuuslasista. Arvasta tuli tuulilasipiireissä maailmankuulu tuotemerkki.


title: Lasipaino

text: Vuonna 1963 Lasipaino alkoi valmistaa Arva-lämpölaseja. Ensimmäiset lämpölasit olivat rakennuksiin tarkoitettuja, mutta pian tuotantoon liitettiin edelleenkin tuotannossa olevat eristyslasit linja-autoihin.


title: Lasipaino

text: 1960-luvun puolivälin tienoilla Lasipainon Kangasalan tilat jäivät pieneksi, joten yritykselle rakennettiin uudet tilat Ylöjärvelle. Varsinaista tehdastilaa uuteen rakennukseen tuli 2500 neliömetriä, toimistotiloja 1300 neliötä ja puolilämmintä varastotilaa 1200 neliötä.


title: Lasipaino

text: Vuonna 1964 Arvi ja hänen poikansa Erkki Artama perustivat Lamino Ky:n, joka suunnitteli, valmisti ja myi tuulilasin valmistuksessa käytettyjä koneita ulkomaille. Ensimmäiset laitteet myytiin Englantiin jo samana vuonna. Konekauppa oli parhaimmillaan kolmanneksen liikevaihdosta, mutta se supistui 1970-luvun alussa noin viiteen prosenttiin.


title: Lasipaino

text: Vuonna 1968 Suomeen perustettiin ensimmäinen autotehdas, joka solmi sopimuksen tuulilasien ja sivulasien toimittamisesta Lasipainon kanssa. Samalla Lasipainossa aloitettiin karkaistun lasin valmistus. Toiminta kasvoi vauhdilla ja Ylöjärven tehdasta laajennettiinkin 1960-luvun lopulla joka vuosi.


title: Lasipaino

text: Vuonna 1971 Lasipaino Oy muutettiin Lamino Oy:ksi. Vuotta aikaisemmin hankittiin Tampereelta Myllypuron teollisuusalueelta tontti erillistä karkaistun lasin tehdasta varten. Tehdas valmistui vuonna 1973. Tuotteiksi vakiintuivat ennen kaikkea linja- ja henkilöautojen sivulasit.


title: Lasipaino

text: Vuonna 1966 Arvi Artama otti yhteyttä englantilaiseen lasinvalmistaja Pilkington Brothersiin (perustettu 1826). Pilkington oli tehnyt vuonna 1959 koko talolasituotannon mullistavan keksinnön, optisesti korkealaatuisen float-lasin, jota Arvi Artama olisi halunnut valmistaa Suomessa. Pilkington ei kuitenkaan myöntänyt lisenssiä Laminolle, joka valmisti jo valettua lasia ja olisi siis korvannut vanhentuneen tekniikan uudella.


title: Lasipaino

text: Vuosi 1973 muodostui taitekohdaksi Suomen vientiteollisuudessa. Syksyllä 1973 alkoi energiakriisi, joka johti 1970-luvun puolivälissä pitkään lamaan. Autoteollisuuden tuotanto romahti, mikä heikensi tuulilasiteollisuuden kannattavuutta. Pilkington oli kuitenkin ehtinyt jo suunnata mielenkiintonsa pohjoismaihin, ja vuonna 1973 laminoitua lasia valmistavan ruotsalaisen Scanexin osake-enemmistö siirtyi Pilkingtonille. Arvi Artama omisti 7,5 % Scanexin osakkeista. Neuvottelut, jotka myöhemmin johtivat Laminon myymiseen Pilkingtonille, lähtivät liikkeelle näistä Scanexin osakkeista.


title: Lasipaino

text: Päätös Laminon myymisestä Pilkingtonille syntyi vuonna 1975.


title: Fiat Fullback

text: Fiat Fullback on Fiat Professionalin vuodesta 2016 lähtien valmistama lava-automalli, joka esiteltiin Dubai Motor Show’ssa syksyllä 2015. Fullback on suunniteltu yhteistyössä Mitsubishin kanssa, ja se on käytännössä sama auto kuin Mitsubishi L200. Lähi-idässä mallia myydään nimellä Ram 1200.


title: Fiat Fullback

text: Fullbackin moottorina on 2,4-litrainen turbodiesel, jonka saa sekä 150- että 180-hevosvoimaisena versiona. Vetotavaksi on valittavissa taka- tai neliveto ja vaihteistoksi kuusivaihteinen manuaali tai viisivaihteinen automaatti. Korivaihtoehdot ovat lyhyt, pidennetty sekä miehistöohjaamo.


title: ChangeGroup

text: ChangeGroup on brittiläinen valuutanvaihtoyritys, jonka pääkonttori sijaitsee Lontoossa. Yhtiöllä on 120 konttoria lentoasemilla, satamissa ja keskustoissa maailmanlaajuisesti.


title: Luettelo suomalaisista joulupostimerkeistä

text: Tämä on luettelo suomalaisista joulupostimerkeistä, joita Suomen posti on julkaissut vuodesta 1973 lähtien. Vuodesta 2016 alkaen joulupostimerkit on julkaistu niin sanottuina ikimerkkeinä, joihin ei ole merkitty nimellisarvoa, vaan hinta määräytyy kulloistenkin postitaksojen mukaan.


title: Haukilampi (Parkano, Aurejärvi)

text: Haukilampi on Pirkanmaalla Parkanossa Aurejärvellä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Haukilampi on osa Liesijärven valuma-aluetta.


title: Haukilampi (Parkano, Aurejärvi)

text: Lammen pituus on 300 metriä, leveys 250 metriä ja sen pinta-ala on 5,7 hehtaaria. Se sijaitsee laajalla ojitetulla suoalueella ja lampeen on kaitettu yhdeksän suo-ojaa. Siitä laskee vedet eteläistä ojaa pitkin länteen Kynnysharjun kannaksen ylitse. Vedet johdetaan ojia myöten niin, että ne päätyvät lopulta Liesijärveen. Rantaviiva on 900 metriä pitkä ja se on kokonaan suota. Lampi on autio eikä sen rantaan johda tietä. Lammen ohitse kulkee kuitenkin alle 100 metrin päässä seututieltä 332 lähtenyt Karttiperälle johtava tie.


title: The Great Dalmuti

text: The Great Dalmuti on perinteiseen kiinalaiseen korttipeliin perustuva tikkipeli. Peli koostuu 80 kortin korttipakasta, joka sisältää 13 eriarvoista korttia. Kortteja on lukumäärältään käänteisesti suhteessa arvoonsa; parhaan arvon kortteja on vain yksi ja alempiarvoisia kortteja aina sitä enemmän, mitä alempiarvoisesta kortista on kyse. Pelissä kisataan suuren "Dalmutin" roolista, kaikkien pelaajien asettuessa erilaiseen hierarkkiseen arvoasteikkoon, joka määrittää muun muassa pelivuoron.


title: Kalliala

text: Kalliala on kylä ja kaupunginosa Sastamalan kaupungissa Pirkanmaalla. Se sijaitsee kaupungin keskustaajaman pohjoislaidalla kolmen kilometrin päässä varsinaisesta keskustasta Rautaveden pohjoisrannalla. Kallialan tunnuspiirteitä ovat Tyrvään Pyhän Olavin kirkko ja historiallinen Kallialan kyläkeskusta.


title: Kalliala

text: Kallialan kaupunginosa käsittää Kallialan kylän lisäksi tämän lähikylät. Asukkaita kaupunginosassa on noin 600. Kallialan seutu on valtakunnallisesti arvokasta maisema-aluetta. Kallialan kyläkeskusta sijaitsee yhä keskiaikasella tontillaan ja se on tiheästi rakennettu Tyrvään vanhan kirkon läheisyyteen. Pellot ja haat ympäröivät varsinaista kyläaluetta. Varsinaisen kyläkeskittymän länsipuolella on tiivisti rakennettua taajama-aluetta, joka on osa kaupungin keskustaajamaa. Rautaveden rannalla on useita kesäasuntoja.


title: Kalliala

text: Tyrvään vanha kirkko sijaitsee Vanhankirkonniemellä, joka muinoin on ollut saari. Perimätiedon mukaan kirkon paikalla oli esihistoriallisella ajalla pakanallinen uhripaikka. Kylän läpi kulkee entinen Turku–Tampere-postitie, jonka varrelle perustettiin kylän ensimmäinen koulu vuonna 1910. Kylässä on ollut maanviljelyksen lisäksi paljon käsityön ammattilaisia, ja nykyään Kallialan alueella on hieman pienteollisuutta, josta merkittävimmät yritykset ovat FinnPelti ja Niemen tehtaat.


title: Didolodontidae

text: Didolodontidae on sukupuuttoon kuollut istukkanisäkkäiden heimo ryhmästä Condylarthra tai mahdollisesti Notoungulata. Ne luokiteltiin aiemmin Arctocyoniaan tai Litopternaan. Heimon fossiileja löydettiin Patagoniasta, Argentiinasta ja sen nimesi Florentino Ameghino vuonna 1897. 1900-luvun alkupuoliskolla niitä tutki George Gaylord Simpson. Lahkon Litopterna uskotaan kehittyneen niistä.


title: Didolodontidae

text: Ne ovat läheistä sukua heimon Mioclaenidae lajeille. On ehdotettu, että Didolodontidae ja Mioclaenidae muodostaisivat yhdessä Litopternan kanssa lahkon Panameriungulata.


title: Didolodontidae

text: Didolodontidaeen kuului useita sukuja, joista tunnetuin on "Didolodus". Fossiilit koostuvat pääosin kalloista, leuoista ja hampaiden jäännöksistä. Eläimet olivat keskikokoisia, suunnilleen 60 senttiä pitkiä. Ne olivat Pohjois-Amerikassa eläneiden Condylarthra-lajien aikalaisia, ja monipuolistuivat kun Etelä-Amerikka ja Antarktis eriytyivät toisistaan.


title: Om Konsten at rätt behaga

text: Om Konsten at rätt behaga (”Oikein miellyttämisen taidosta”) oli Turussa vuonna 1782 ilmestynyt Suomen ensimmäinen aikakauslehti.


title: Om Konsten at rätt behaga

text: J. C. Frenckellin lesken kirjapainossa painettu ruotsinkielinen "Om Konsten at rätt behaga" ilmestyi 16 numerona vuoden 1782 helmikuusta kesäkuun loppuun saakka. Säätyläisnaisille suunnatun lehden tavoitteena oli antaa elämänohjeita ja käyttäytymisneuvoja kasvatuksellisessa hengessä. Seitsemän ensimmäistä numeroa koostuivat Amo Homines -nimimerkillä esiintyneen toimittajan kirjoittamista artikkeleista, joissa tähdennettiin hyvien ominaisuuksien merkitystä ja opetettiin oikeaa miellyttämisen taitoa. Niiden jälkeen lehdessä julkaistiin kolme opettavaista tarinaa, jotka vahvistivat kirjoittajan artikkeleissaan esittämää sanomaa.


title: Om Konsten at rätt behaga

text: Lehden tekijästä ei ole varmaa tietoa. Päiviö Tommila olettaa, että sen kirjoittaja oli Anders Lizeliuksen poika, pastori Samuel Lizelius, joka seuraavana vuonna toimitti Suomen toista aikakauslehteä "Angenäma Sjelfswåldia". Henrik Knifin mukaan lehtien tyyli on täysin erilainen, joten tekijöinä on täytynyt olla eri henkilöt. Henrika Zilliacus-Tikkanen ehdottaa ensimmäisen lehden tekijäksi ruotsalaista Catharina Ahlgrenia, joka aikaisemmin oli toimittanut tukholmalaista naistenlehteä.


title: Om Konsten at rätt behaga

text: "Om Konsten at rätt behagaa" on naistenlehden ohella luonnehdittu moraaliseksi lehdeksi, esseelehdeksi ja kirjelehdeksi. Sen sisältö oli hengeltään moralistinen, näkökulma yhden kirjoittajan ja tekstien muoto kirjeitä muistuttava. Julkaisun välittömiä esikuvia olivat Ruotsissa 1770-luvulla ilmestyneet naisille suunnatut esseelehdet.


title: Om Konsten at rätt behaga

text: Lehden vastaanotto jäi ilmeisesti vaisuksi ja sen levikki oli pieni, arviolta alle 200 kappaletta. Mahdollisesti tekijä sai ohjelmansa esitetyksi eikä siksi halunnut jatkaa lehden julkaisemista. Sen lakkaamiseen saattoi vaikuttaa myös kilpailu Porthanin "Tidningar Utgifne af et Sällskap i Åbo" -lehden kanssa, joka alkoi samaan aikaan ilmestyä uudelleen neljän vuoden tauon jälkeen.


title: Anders Gustaf Skogster

text: Anders Gustaf Skogster (18. heinäkuuta 1866 Tuusula – 16. toukokuuta 1952 Hämeenlinna) oli suomalainen kauppaneuvos ja rautakauppias, joka perusti tavaratalon Hämeenlinnaan vuonna 1907.


title: Anders Gustaf Skogster

text: Skogsterin vanhemmat olivat maanviljelijä Anders Gustaf Skogster (1827–1876) ja Henrika Sofia Nordfors (1829–1868). Hän jäi orvoksi jo 12-vuotiaana ja hankki sitten oppinsa kauppa-alalta Turussa ennen kuin tuli kauppa-apulaiseksi Hämeenlinnaan. Skogster osti 1895 veljeltään pankinjohtaja ja kauppias Anders Felix Skogsterilta tämän vuonna 1889 hankkiman J. F. Grönlundin siirtomaatavaraliikkeen. Vuonna 1905 Skogster perusti osakeyhtiön ja hankki sille talon tontteineen Hämeenlinnasta Raatihuoneenkadun ja Kirkkorinteen kulmauksesta. Tälle tontille Skogster rakennutti ulkomaisten esikuvien mukaisen tavaratalon jonka jugendtyylisen liikerakennuksen suunnitteli arkkitehti Selim A. Lindqvist. Tavaratalon viereen Kirkkorinne 2:een valmistui myös 1907 Lindqvistin suunnittelema Skogsterin perheen puinen asuintalo joka tunnetaan nykyisin Piparkakkutalon nimellä. Vuonna 1907 valmistunut Skogsterin tavaratalo oli kaksikerroksinen ja sen kulmauksessa oli kaarevakupolinen torni. Tavaratalossa on käytetty raudotettuja betonisia välipohjia ja tukirakenteita. Skogster harjoitti tukkukauppaa sekä rauta- ja rakennustarvikkeiden kauppaa. Uudessa tavaratalossa oli myös kangas- ja siirtomaatavaraosastot sekä lasi-, posliini ja lamppuosasto.


title: Anders Gustaf Skogster

text: Skogsterin tavarataloa laajennettiin jo 1910-luvulla jolloin valmistui arkkitehti Armas Lindgrenin suunnittelema kolmikerroksinen punatiilinen lisärakennus Raatihuoneenkadun varteen. Skogsterilla oli Hämeenlinnan tavaratalon lisäksi sivuliikkeitä muualla maakunnassa ja hänellä oli myös "Ilmari"-niminen rahtilaiva joka kiersi kauppalaivana Vanajaveden reittiä kesäaikaan.


title: Anders Gustaf Skogster

text: Skogster sai kauppaneuvoksen arvon 1909. Hän oli liikkeensä Oy A. Gust. Skogsterin toimitusjohtajana kuolemaansa saakka ja hänen jälkeensä liikkeen johtoon tuli hänen poikansa ekonomi Anders Gustaf Kuusterä (1905–1991) joka johti liikettä vuoteen 1971 saakka. Skogsterin liike toimi 1970-luvulle saakka jolloin tavaratalon rakennukset siirtyivät vuonna 1977 Keskon omistukseen. Kesko aikoi 1978 purkaa suurimman osan tavaratalon rakennuksista uuden City-Market itsepalvelutavaratalon tieltä mutta tätä hanketta vastaan nousi Hämeenlinnassa kansanliike. Tavaratalon tontti määrättiin lopulta rakennuskieltoon ja 1980-luvun lopulla rakennukset osti Hämeen Vakuutus (nykyinen vakuutusyhtiö Pohjantähti). Hämeen Vakuutuksen pääkonttori oli sitten talossa vuoteen 2003 saakka.


title: Anders Gustaf Skogster

text: Skogster oli vuodesta 1904 lähtien yli 30 vuoden ajan Hämeenlinnan kaupunginvaltuutettuna ja hän toimi myös valtuuston varapuheenjohtajana.


title: Anders Gustaf Skogster

text: Anders Gustaf Skogster oli naimisissa Vera Constantia Åkerrosin (1871–1941) kanssa. Skogsterin jälkeläiset suomensivat sukunimensä Kuusteräksi. Skogsterin tytär soiton- ja laulunopettaja Kirsti Skogster (1896–1982) oli naimisissa jalkaväenkenraali Kaarlo Heiskasen kanssa.


title: Powerhouse

text: Powerhouse voi tarkoittaa ainakin seuraavia:


title: Angenäma Sjelfswåld

text: Angenäma Sjelfswåld (”Miellyttävä vallattomuus”) oli Turussa vuonna 1783 ilmestynyt, järjestyksessä Suomen toinen aikakauslehti. Sen toimittaja oli Anders Lizeliuksen poika, pastori Samuel Lizelius.


title: Angenäma Sjelfswåld

text: "Angenäma Sjelfswåld" ilmestyi Frenckellin kirjapainosta 24 numerona vuoden 1783 alkupuoliskolla. Edeltäjänsä, "Om Konsten at rätt behaga" -lehden tavoin se oli lähinnä naisille suunnattu kasvatuksellinen ja moralistinen aikakauslehti, mutta sisälsi etupäässä satiirisia ohjeita pinnallisesta käyttäytymisestä ja ivallisia kuvauksia turkulaisten käytöstavoista. Lehdessä julkaistiin myös ilmoituksia ja kuulutuksia sekä pieniä anekdootteja, epigrammeja ja runoja. Henrik Gabriel Porthanin mukaan "Angenäma Sjelfswåld" oli kevyt lukemisto, joka miellytti ”kaupungin huonompaa luokkaa”.


title: Víctor Sánchez del Amo

text: Víctor Sánchez (s. 23. helmikuuta 1976) on espanjalainen jalkapallovalmentaja ja entinen keskikenttäpelaaja.


title: Víctor Sánchez del Amo

text: Víctor hankki jalkapallo-oppinsa Real Madridin junioriorganisaatiossa ja debytoi "Los Blancosin" edustusmiehistössä toukokuussa 1996. Víctor pelasi Realissa kaksi kautta ykkösmiehistössä saaden mukavasti vastuuta Fabio Capellon ryhmässä. Hän pelasi 36 liigaottelua mestaruuteen päättyneellä kaudella 1996/97 ja oli mukana voittamassa Mestarien liigaa seuraavalla kaudella.


title: Víctor Sánchez del Amo

text: Kaudeksi 1998/99 Víctor siirtyi Racing Santanderiin, jossa pelasi menestyksekkään kauden siirtyen kesällä 1999 Deportivo de La Coruñaan. Víctor oli yksi Deportivon avainpelaajista, kun joukkue voitti historiallisen liigamestaruuden kaudella 1999/2000. Hyvät esitykset jatkuivat myös seuraavilla kausilla, jotka olivat sekä Víctorin henkilökohtaisen uran että Deportivon seuran kannalta erinomaisia. Hän pelasi Deportivossa seitsemän kauden aikana yli 200 liigaottelua voittaen myös Espanjan cupin kaudella 2001/02.


title: Víctor Sánchez del Amo

text: Elokuussa 2006 Víctor jätti Deportivon ja siirtyi Kreikan Superliigaan Panathinaikosin riveihin. Vastuu Kreikassa jäi odotuksia niukemmaksi ja Víctor palasi Espanjaan syksyllä 2007 siirryttyään Elcheen. Hän teki Segundassa keskikastiin sijoittuneen Elchen kanssa jatkosopimuksen kesällä 2008, mutta päätyi lopulta perumaan sopimuksena ja lopetti pelaajauransa 32-vuotiaana kesällä 2008.Víctor aloitti valmennusuransa joulukuussa 2010, kun hänestä tuli Míchelin apuvalmentaja Getafeen. Hän toimi Míchelin apuvalmentajana myös Sevillassa ja Olympiakosissa, jossa he voittivat kaksi Kreikan mestaruutta. Päävalmentajadebyyttinsä Víctor teki huhtikuussa 2015, kun hän nousi ex-seuransa Deportivo de La Coruñan päävalmentajaksi. Víctor luotsasi seuran kauden päätteeksi liigassa sijalle 16 ja seura säilytti sarjapaikkansa. Kaudella 2015/16 Deportivo menestyi Víctorin alaisuudessa heikosti ja voitti kauden aikana vain kahdeksan liigaottelua. Yksi nöyryyttävimmistä hetkistä oli 8–0 murskatappio FC Barcelonalle. Loppusijoitus oli 15:s ja Deportivo säilytti paikkansa liigassa. Kauden jälkeen Víctor sai kuitenkin potkut tehtävästään.


title: Víctor Sánchez del Amo

text: Kesäkuussa 2016 Sánchezista tuli Kreikan Superliigan Olympiakosin päävalmentaja. Seuran pudottua Mestarien liigan pudotuspeleissä israelilaiselle Hapoel Be’er Shevalle sai espanjalainen pikaiset potkut jo elokuussa.


title: Víctor Sánchez del Amo

text: Marraskuun 2016 puolivälissä Víctorista tuli Real Betisin päävalmentaja. Betisin peli ei lähtenyt suureen lentoon Sánchezinkaan alaisuudessa, vaan Real Betis juuttui sarjan tyvipäähän. Lopulta seurajohto erotti hänet kaksi kierrosta ennen liigakauden päätöstä, kun CD Leganés oli murskannut Betisin 4–0.


title: Niko Ruokosuo

text:
Niko Ruokosuo (s. 19. lokakuuta 1961 Espoo) on kansainvälinen media-alan johtaja. Valmistuttuaan TKK:lta vuonna 1989 hän aloitti uransa Sanoma OY:ssa, mutta siirtyi jo 1991 kansainvälisiin tehtäviin, ensin vuoteen 1995 asti World Association of Newspapers and News Publishers (WAN-IFRA)n konsultiksi ja tutkimuspäälliköksi ja sieltä Los Angeles Timesiin eri johtotehtäviin 1995–2004. 2008 Ruokosuo palkattiin Saudi Arabian suurimman mediatalon operatiiviseksi johtajaksi, jonka jälkeen hän on toiminut kolmen eri media-alan startupin toimitusjohtajana.
Niko Ruokosuo on ideoinut ja lanseerannut sanomalehtialan laajimman laatukilpailun, International Color Quality Clubin ja perustanut kaupunkilehtien myyntiorganisaation Kaupunkiplussan. Niko Ruokosuo on istunut WAN IFRAN Digital Media Awards kilpailun juryssa ja toiminut Kansanivälisen Standardiorganisaation (ISO) graafisen alan komiteassa. Ruokosuo on esiintynyt lukuisissa media-alan konfrensseissa Euroopassa, Aasiassa, Lähi-Idässä ja Aasiassa.


title: Just Cause 3

text: Just Cause 3 on Avalanche Studiosin kehittämä ja Square Enixin julkaisema kolmannen persoonan ammuntapeli, joka on julkaistu vuonna PlayStation 4:lle, Windowsille ja Xbox Onelle.


title: Just Cause 3

text: Pelin tavoite on syöstä kuvitteellisen Välimeren saarivaltion, Medicin diktaattori Sebastiano Di Ravello pois vallasta. Pelissä suoritetaan tehtäviä, joita avataan lisää vapauttamalla sotilastukikohtia ja kyliä Di Ravellon vallasta. Alueiden vapauttaminen vaati öljytankkien, kaiuttimien, satelliittilautasten ja poliisiasemien tuhoamista. Pelin päähenkilö on Rico Rodriguez, joka palasi äitinsä kotimaahan, josta hänet oli lähetetty pois lapsena sodan puhjetessa.


title: Just Cause 3

text: Pelissä hyödynnetään erilaisia pistooleja, sarjatuliaseita, raketinlaukaisimia ja räjähteitä. Mutta tärkeimpänä välineenä pelissä on niin sanottu "grappler", joka on kiinnitetty pelaajan käteen. Grapplerillä voi kiivetä kallioita ja seiniä ja sillä voi yhdistää kaapeleita yhteen ja vetää kiinnitettyjä esineitä toisiinsa päin. Grappler on todella hyödyllinen taistelussa tai kaupungin/sotilastukikohdan valtaamisessa. Ajoneuvoina pelissä on autoja linja-autosta formulaan. Lentokoneita on erilaisia hävittäjiä, rahtikone, pienmatkustajakone, vesilentokone ja vanhanaikainen sotalentokone. Helikoptereita on monia, jotka on aseistettu eri tavoilla. Pelissä on myös laaja valikoima veneitä. Pelaaja voi tilata ”Rebel Dropin”, josta saa tilattua ajoneuvoja ja aseita, joita voi avata vapauttamalla alueita ja tuomalla ajoneuvoja autotallille. Pelin vahvin ase on M488 (joka saadaan suorittamalla tehtävä nimeltä The Shatterer of Worlds) joka ampuu erittäin tehokkaan bavarium pommin.


title: Just Cause 3

text: Pelissä voi suorittaa erilaisia haasteita, esimerkiksi tukikohtien tuhoamishaasteita ja vene-, lentokone-, helikopteri- ja autokisoja, joita suorittamalla saa avattua Gear Modeja. Gear Modit ovat avattavia parannuksia peliin, joita ovat esimerkiksi ajoneuvoihin nitrot, aseparannukset ja ”grappler”-parannukset.


title: Just Cause 3

text: Rico Rodriguez palaa äitinsä kotimaahan vuosia sen jälkeen, kun hänet oli lähetetty sieltä pois sodan puhjetessa. Medicin saarivaltiota hallitsee ylimielinen diktaattori nimeltään Sebastiano Di Ravello. Pelin alussa Rico on matkalla lentokoneessa kohti Mediciä hänen entisen työnantajansa Tom Sheldonin kanssa. Rico joutuu auttamaan vanhaa ystäväänsä Mario Frigoa Di Ravellon joukkoja vastaan taistelussa, minkä jälkeen he lähtevät tapaaman kapinallisten johtavaa tiedenaista Dimahia. Rico lupaa Dimahille auttaa kapinallisia. Kapinallisten radio Alessia ottaa Ricoon yhteyttä ja avustaa häntä vapauttamaan alueita. Kun Di Ravello haluaa hätkähdyttää kapinalliset, hän päättää tuhota Costa Del Porton kaupungin, jossa kapinalliset kokevat suuren häviön. Kun Rico on vapauttanut tarpeeksi alueita, hän pystyy tuhoamaan Insula Fonten pääarmeijatukikohdan.


title: Just Cause 3

text: Sen jälkeen hän siirtyy Insula Dragoniin, jota hän alkaa vapauttaa. Vapauttaessaan hän tapaa kapinallisten liittolaiset Teon ja Annikan, jotka auttavat häntä vapauttamisessa. Kun hän saa vapautettua Insula Dragonin, hän auttaa maanpaossa olevan populistisen johtaja Rosa Manuelan takaisin Medicille, minkä jälkeen hän vapauttaa Insula Striaten. Kun Rico on vapauttanut alueita, hän ja Dimah ovat Insula Striaten pääarmeijatukikohdan tornissa. Dimah kertoo, että hän aikoo tuhota kaiken tiedon mystisestä luonnonvarasta Bavariumista, jäämällä torniin kun siihen ammutaan ohjuksia. Rico pakenee ja Dimah jää torniin sen tuhoutuessa. Rico lentää helikopterilla tulivuorelle ja tuhoaa Di Ravellon bavariumkilvellä vahvistetun helikopterin. Tämän jälkeen pelaaja voi joko ampua Di Ravellon tai odottaa että hän tappaa itsensä hyppäämällä liekkeihin.


title: Just Cause 3

text: Peliin on paljon ladattavaa lisäsisältöä.


title: Aso-jinja

text: Aso-jinja () on Japanin Kumamoton prefektuurin Asossa sijaitseva šintolainen pyhäkkö. Ensimmäisen paikalle rakennetun pyhäkön uskotaan olevan perustettu vuonna 281, mikä tekee Aso-jinjasta yhden Japanin vanhimmista pyhätöistä. Vuonna 2016 pyhäkön historiallinen rōmon-portti ja haiden eli rukoushalli tuhoutuivat täysin huhtikuun 16. päivän Kumamoton maanjäristyksessä.


title: From the Pinnacle to the Pit

text: From the Pinnacle to the Pit on hard rock -yhtye Ghostin toinen single vuoden 2015 albumilta "Meliora". Se julkaistiin 17. heinäkuuta 2015 levymerkillä Loma Vista. Kappale oli ennakkotilaajille ilmaisladattavissa yhtyeen kotisivuilla. Siitä julkaistiin myös musiikkivideo.


title: From the Pinnacle to the Pit

text: Alun perin kappale vuosi epävirallisesti jo 12. heinäkuuta 2015, joka kuitenkin poistettiin myöhemmin samana päivänä IFPI:n tekemän tekijänoikeusvaatimuksen vuoksi. Kappale julkaistiin myöhemmin virallisesti Spotifyssa. Singlestä julkaistiin myöhemmin myös 7" ja 10" vinyylipainokset.


title: Majesty

text: Majesty on hard rock -yhtye Ghostin neljäs single yhtyeen vuoden 2015 albumilta "Meliora". Se julkaistiin ilmaislatauksena kaikille albumin ennakkotilaajille 7. elokuuta 2015 levymerkillä Loma Vista.


title: Natriummolybdaatti

text: Natriummolybdaatti (NaMoO) on natrium- ja molybdaatti-ionien muodostama epäorgaaninen ioniyhdiste. Yhdistettä voidaan käyttää muun muassa pigmenttinä ja pigmenttien valmistukseen, katalyyttinä, lannoitteena ja lisäravinteena.


title: Natriummolybdaatti

text: Huoneenlämpötilassa natriummolybdaatti on valkoista kiteistä ainetta. Yhdiste liukenee erittäin hyvin veteen. Natriummolybdaatista tunnetaan myös kidevedellisiä muotoja kuten dihydraatti (NaMoO·2HO) ja dekahydraatti (NaMoO·10HO). Kidevesi poistuu näiden yhdisteiden kidehilasta kuumennettaessa noin 100 °C:n lämpötilaan.


title: Natriummolybdaatti

text: Natriummolybdaattia valmistetaan liuottamalla molybdeenitrioksidia natriumhydroksidi- tai natriumkarbonaattiliuokseen noin 50–70 °C:n lämpötilassa. Näin saadaan lähes kylläinen natriummolybdaattiliuos, josta se voidaan kiteyttää. Kiteet erotetaan sentrifugoimalla.


title: Natriummolybdaatti

text: Natriummolybdaattia voidaan käyttää epäorgaanisten molybdeenikromipigmenttien valmistamiseen. Siitä valmistetaan myös eräitä orgaanisia pigmenttejä ja sitä käytetään ftalosyaniiniväriaineiden valmistukseen. Yhdistettä käytetään myös korroosionestoaineena, analyyttisenä reagenssina, muiden molybdeeniyhdisteiden, esimerkiksi polymolybdaattien valmistuksen lähtöaineena ja molybdeenin lähteenä lannoitteissa ja lisäravinteissa.


title: Maikkulan kappeli

text: Maikkulan kappeli on Karjasillan seurakunnan kirkko. Kirkko sijaitsee Maikkulan kaupunginosassa Oulussa.


title: Maikkulan kappeli

text: Punatiilinen modernistinen kirkko on valmistunut vuonna 1995. Sen on suunnitellut arkkitehtitoimisto Karhula & Rinne Ky. Kirkkosaliin mahtuu 200 henkeä. Alttarin taulun sijaan alttarin takana on risti. Kirkon sivuseinällä on P. Tolosen maalaus vuodelta 1996. Kirkon urut on tehnyt urkurakentamo Martti Porthan.


title: Manish Dayal

text: Manish Dayal (17. kesäkuuta 1983 Orangeburg, Etelä-Carolina, Yhdysvallat) on yhdysvaltalainen näyttelijä. Hänen syntymänimensä on Manish Patel ja hänen vanhempansa ovat Gujaratista Intiasta.


title: Manish Dayal

text: Hän aloitti näyttelijänuransa 2005. Hänen uransa tähän asti tunnetuimmat roolit ovat Raj Kherin rooli televisiosarjassa "90210" jossa hän näytteli vuosina 2011-2012 sekä miespääosa elokuvassa "Herkullinen elämä" ("The Hundred-Foot Journey", 2014). Dayal näyttelee vuonna 2018 alkaneessa sairaaladraamasarjassa "Resident" Devon Praveshin roolia.


title: Manish Dayal

text: Hänen oikea nimensä on Manish Patel, mutta alkoi käyttää isoisänsä etunimeä Dayal taiteilijanimenä erottuakseen muista intialaisnäyttelijöistä Screen Actors Guildissa. Hän asuu nykyisin Los Angelesissa.


title: Ecuadorin maanjäristys 2016

text: Ecuadorin maanjäristys 2016 tapahtui Ecuadorin luoteisosassa lauantaina 16. huhtikuuta 2016. 7,8 momenttimagnitudin järistyksessä sai surmansa pitkälti yli 500 ihmistä. Järistyskeskuksen alue oli harvaanasutettua, mutta voimakas järistys aiheutti huomattavia vaurioita suuressa osassa Ecuadoria ja tuntui lähes koko maassa sekä osissa Kolumbiaa. Maanjäristys aiheutti suurinta vahinkoa maan luoteisrannikolla, mutta myös noin 170 kilometrin päässä järistyskeskuksesta sijaitsevassa pääkaupungissa Quitossa ja noin 300 kilometrin päässä sijaitsevassa Guayaquilin kaupungissa.


title: Ecuadorin maanjäristys 2016

text: Ecuadorin rannikolle iski lauantai-iltana 16. huhtikuuta 2016 kello 18:58 paikallista aikaa 7,8 momenttimagnitudin maanjäristys. Järistyskeskus sijaitsi Esmeraldasin maakuntannassa 19,2 kilometrin syvyydessä noin 27 kilometriä etelään lähimmästä Muisnen kaupungista ja 70 kilometriä länteen Esmeraldasin kaupungista. Alkuperäistä maanjäristystä seurasi viikon aikana useita jälkijäristyksiä, joista suurin oli voimakkuudeltaan 6,2 magnitudia keskiviikkona 20. huhtikuuta.


title: Ecuadorin maanjäristys 2016

text: Maanjäristyksessä kuoli ainakin 646 ja loukkaantui yli 12 500 ihmistä. Järistys aiheutti suuria vaurioita rakennuksille sekä sähkö- ja tieverkostolle suuressa osassa Ecuadoria jättäen tuhansia ihmisiä kodittomaksi ja kymmeniä tuhansia eristyksiin ilman sähköä. Maailman ruokaohjelma WFP ja hyväntekeväisyysjärjestö Oxfam ovat järjestäneet hätäruoka-apua eristyneille alueille. Noin 20 000 ihmistä joutui viettämään yönsä väliaikaisessa hätämajoituksessa vielä 21. huhtikuuta.


title: Harjunpää ja rautahuone

text: Harjunpää ja rautahuone on 2010 ilmestynyt Matti Yrjänä Joensuun viimeiseksi jäänyt romaani.


title: Harjunpää ja rautahuone

text: Kirja kertoo kotonaan äitinsä ja "paappansa" luona asuvasta nuorehkosta sairaanhoitajamiehestä, Orvosta, joka saa elantonsa hieromalla. Kotonaan hän yrittää jatkuvasta nöyryyttämisestä huolimatta kärsivällisesti pitää huolta läheisistään ja on tunnustettu sekä pidetty ammattilainen työssään hierojana. Ystävällisen ja miellyttävän Orvon elämällä on kääntöpuolensa. Hän elää iltaisin kaksoiselämää toimimalla salanimillä maksullisena seurana varakkaille naisasiakkaille, toisin sanoen miesprostituoituna.


title: Harjunpää ja rautahuone

text: Tapahtumat alkavat tiivistyä, kun keskeltä Helsinkiä sijaitsevasta asunnosta löydetään kuollut, eläessään hyvin toimeentullut yksinasuva keski-ikäinen nainen. Tutkinnassa käy ilmi, että kuolemaan liittyy erittäin raaka rikos. Rikosylikonstaapeli Harjunpää kollegoineen joutuu lähes epätoivoiselta vaikuttavan haasteen eteen, sillä minkäänlaisia johtolankoja syyllisen löytymiseksi ei kovastakaan yrittämisestä huolimatta tahdo löytyä.


title: CNX Nifty

text: CNX Nifty (Nifty 50) on Intian kansallisen pörssin (NBE) tunnetuin osakeindeksi. Se on monialainen indeksi ja sisältää noin 50 keskeisen intialaisen suuryrityksen osakeen.


title: CNX Nifty

text: Indeksi otettiin käyttöön huhtikuun alussa 1996 lähtöarvolla oli 1000. Helmikuun loppua 2016 edeltävän kymmenvuotiskauden aikana indeksimittarin pisteluku oli vaihdellut lukuarvojen 2 252,75 (27.10.2008) ja 9 119,20 (4.3.2015) välillä. Maaliskuun 2015 lopussa indeksin osakkeet edustivat 66,2 prosenttia koko Intian kansallisen pörssin markkina-arvosta. Arvoltaan noin 46,2 prosenttia edeltävien kuuden kuukauden Intian kansallisen pörssin osakekaupoista oli tehty Nifty 50 -listan osakkeilla.


title: CNX Nifty

text: Täysin NSE:n itse hallitsema intialainen pörssiosakkeiden indeksi. Tässä poikkeaa kilpailijastaan, Bombayn pörssin S&P BSE Sensex-indeksistä, joka on osaksi luokittelijayhtiö Standard & Poor'sin omistama ja markkinoima osakeindeksi.


title: CNX Nifty

text: Indeksin sisältö ja mukana olevien osakkeiden painoprosentit uusitaan kahdesti vuodessa, tammi- ja heinäkuun loppua edeltävän kuuden kuukauden osakevaihdon perusteella. Helmikuussa 2016 kerrottiin huhtikuun 2016 alussa voimaanastuneista indeksimuutoksista. Tuolloin indeksissä on 51 eri osaketta.


title: CNX Nifty

text: Syksyllä 2015 kymmenen suurimman painokertoimen CNX Nifty -indeksissä saanutta yritystä olivat:


title: CNX Nifty

text: Oheisessa taulukossa on esitetty Nifty 50 -osakeindeksin osakelista huhtikuun 2016 tilanteen mukaan.


title: Saint-Merrin kirkko

text: Saint-Merrin kirkko (myös "Saint-Merry") on goottilainen kirkko Pariisin 4. arrondissementissa, place Stravinsky -aukion etelälaidalla, korttelin päässä Pompidou-keskuksesta. Kirkon sisäänkäynti on rue Saint-Martinin puolella.


title: Saint-Merrin kirkko

text: Kirkko on saanut nimensä 600-luvulla eläneeltä pyhältä Medericukselta (Médéric, "Merri", "Merry"), joka oli Saint-Martin d’Autunin luostarin apotti Autunissa. Hänet haudattiin 700-luvun alussa Pariisiin ja haudan viereen rakennettiin hänen mukaansa nimetty kappeli. Nykyisen kirkon päälaiva valmistui vuonna 1520 ja kuori vuonna 1552. Torni lisättiin vuonna 1612. Rakennuksen arkkitehtuuri edustaa niin sanottua liekkigotiikkaa ja varsinkin länsipääty on hyvin koristeellinen. Koristeellinen on myös 1700-luvulta peräisin oleva saarnatuoli, jonka suunnittelivat Slodtzin veljekset.


title: Saint-Merrin kirkko

text: Kirkossa toimii nykyisin Halles-Beaubourgin seurakuntakeskus.


title: Kawasaki Ki-56

text: Kawasaki Ki-56 () oli japanilainen kaksimoottorinen kuljetuskone, jota käytettiin toisen maailmansodan aikana. Liittoutuneet tunsivat sen nimellä Thalia.


title: Kawasaki Ki-56

text: Niitä rakennettiin yhteensä 121 kappaletta vuosien 1940–1943 välillä.


title: Kawasaki Ki-56

text: Miehistöä koneessa oli neljä; lentäjä, perämies, suunnistaja ja radisti. Matkustajia mahtui korkeintaan 14. Pituutta oli 14,9 metriä ja korkeutta 3,6 metriä. Siipiväli oli 19,96 metriä. Kawasaki Ki-56 painoi tyhjänä 4 672 kiloa ja täyteen lastattuna jopa yli 8 000 kiloa.


title: Kawasaki Ki-56

text: Kawasaki Ki-56:n maksiminopeus on 400 kilometriä tunnissa ja se nousee ilmaan 12 minuutissa 38 sekunnissa.


Tämä on Luettelo Korisliiga-ottelussa eniten pisteitä tehneistä pelaajista. Yksittäinen pelaaja on tehnyt yhdessä Korisliiga-ottelussa sekä runkosarja että pudotuspelit mukaan luettuina vähintään 50 pistettä 34 kertaa. Turun NMKY:n yhdysvaltalaispelaaja Joe Wright ylsi saavutukseen yhteensä 12 kertaa kaudella 1991–1992. Hän teki samalla kaudella Suomen miesten pääsarjan ennätyksen heitettyään 79 pistettä Panttereita vastaan 12. helmikuuta 1992. Yhteensä 21 pelaajaa on heittänyt vähintään 50 pistettä, mutta useampaan kuin yhteen 50 pisteen otteluun ovat yltäneet Wrightin lisäksi vain Larry Pounds ja Gordon Herbert.


title: Luettelo Korisliiga-ottelussa eniten pisteitä tehneistä pelaajista

text: Suomalaispelaajista (pl. Suomen kansalaisuuden saaneet ulkomaalaislähtöiset pelaajat) vähintään 50 pisteeseen yksittäisessä ottelussa ovat yltäneet Jyri Lehtonen, Martti Kuisma, Kari Kulonen, Petri Niiranen ja Sakari Pehkonen. Kaikista pelaajista pudotuspelivaiheessa 50 pisteeseen ovat yltäneet vain Pehkonen ja Alex Coles. Osa otteluista, joissa suuria pistemääriä on tehty, on venynyt jatkoajalle. Korisliiga-nimen aikakaudella (kaudesta 2004–2005) vähintään 50 pistettä on heittänyt vain Kyle Fogg maaliskuussa 2014.


title: Xinzhou

text: Xinzhou () on prefektuuritason kaupunki Kiinan Shanxin maakunnan keskipohjoisosassa. Kaupungin pinta-ala on 25 180 neliökilometriä ja väkiluku noin 3,07 miljoonaa (vuonna 2010). Kaupungin keskusta sijaitsee linnuntietä noin 60 kilometriä maakunnan pääkaupunki Taiyuanista pohjoiskoilliseen.


title: Xinzhou

text: Kaupunki rajoittuu pohjoisessa Hohhotin, Shuozhoun ja Datongin, idässä Baodingin ja Shijiazhuangin, etelässä Yangquanin, Taiyuanin ja Lüliangin, sekä lännessä Yulinin prefektuuritason kaupunkeihin.


title: Xinzhou

text: Piirikuntatasolla kaupunki jaetaan yhteen kaupunkipiiriin, yhteen piirikuntatason kaupunkiin ja 12 piirikuntaan.


title: Chia (Italia)

text: Chia (myös Baia di Chia) on kylä Italiassa Sardinian saaren etelärannalla parin tuhannen asukkaan Domus de Marian kunnassa.


title: Chia

text: Chia voi tarkoittaa ainakin seuraavia:


title: Orfeus (yhtye)

text: Orfeus oli 1970-luvun alkupuolella toiminut yhtye. Yhtye soitti aluksi pääasiassa progressiivista rockia, mutta sen musiikkityyli vaihteli uran aikana. Yhtye tunnetaan parhaiten Dave Lindholmin taustayhtyeenä Lindholmin levyillä "Musiikkia" (1974) ja "Lillan" (1974).


title: Orfeus (yhtye)

text: Yhtyeen ensimmäisessä kokoonpanossa Hannu Salakka (kitara), Hessu Hiekkala (koskettimet), Klaus Stolt (basso) ja Vando Suvanto (rummut). Suvanto vaihtui Zape Leppäseen ja mukaan tuli Muska Babitzin (laulu). Seuraavaksi Salakka vaihtui Janne Ödneriin. Tämän kokoonpanon esitys Pink Floydin kappaleesta "Echoes" tammikuulta 1972 on julkaistu kokoelmalevyllä "Jee jee jee. Suomi-rockin arkistoaarteita" vuonna 1998 (Siboney 1998). Dave Lindholm liittyi yhtyeeseen syksyllä 1973 ja seuraavana keväänä äänitettiin yhtyeen ensimmäinen albumi "Musiikkia" (1974). Tässä vaiheessa Ödner jätti yhtyeen. Seuraava levy "Lillan" (1974) äänitettiin konsertissa yhtyeen toiseksi viimeisellä keikalla heinäkuussa 1974. Yhtyeen loppuaikoina myös Lindholmin veli Calle Lindholm esiintyi välillä yhtyeen kanssa.


title: Kondenssivesimenetelmä

text: Kondenssivesimenetelmä on sisäympäristön toksikologiassa käytetty näytteenottotapa, jossa tutkittavan tilan sisäilmasta tiivistetään kosteutta. Saatua kondenssivettä voidaan tutkia esimerkiksi solutoksikologisin keinoin solutesteillä. Ilmankosteus kantaa mukanaan kuiva-ainetta, josta voidaan mitata haitallisten aineiden aikaansaamaa toksisuutta.


title: Von Neumannin universumi

text: Joukko-opissa, von Neumann universumi tai von Neumann joukkohierarkia on luokka perinnöllisiä, hyvinperusteltuja joukkoja. Tämä kokoelma, joka on formalisoitu Zermelo-Fraenkel joukko-opissa (ZFC), on käytetty toimittaa tulkinta ZFC:n aksiomeista.


title: Von Neumannin universumi

text: Hyvinperusteltujen joukkojen arvoasema määritellään induktiivisesti pienimmäksi ordinaali numeroksi joka on suurempi kuin kaikkien sisältävien joukkojen arvoasemat. Eli tyhjän joukon arvoasema on nolla ja jokaisella ordinaalilla on arvoasema yhtä suuri kuin itse. Joukot "V":ssä on jaettu transfiniitti hierarkiaan, joukkojen arvoaseman perusteella, jota kutsutaan kumulatiiviseksi hierarkiaksi.


title: Von Neumannin universumi

text: Kumulatiivinen hierarkia on kokoelma joukkoja "V" indeksoitu ordinaali numeroilla. Tarkennettuna, "V" on joukko kaikista joukoista joilla on arvoasema pienempi kuin α. Joten on vain yksi "V" jokaiselle ordinaali numerolle. "V" voidaan määritellä tranfiniitisellä rekursiolla:


Von Neumannin universumi


title: Von Neumannin universumi

text: Ratkaiseva asia tässä määritelmässä on että vain yksi yhtälö φ(α,"x") ZFN:n kielessä määrittää "joukko "x" on "V":ssä".


title: Von Neumannin universumi

text: Joukkoja "V" kutsutaan arvoasemoiksi.


title: Von Neumannin universumi

text: Luokka "V" määritelty olevan kaikkien "V"-arvoasemoiden yhdiste:


title: Von Neumannin universumi

text: Vastaava määritelmä pistää


title: Von Neumannin universumi

text: jokaiselle ordinaalille α, missä formula_6 on formula_7:n potenssijoukko.


title: Von Neumannin universumi

text: Joukko "S":n arvoasema on pienin α jotta formula_8.


title: Von Neumannin universumi

text: Ensimmäiset viisi von Neumann arvoasemat "V":sta "V":hen voidaan havainnollistaa näin. (Tyhjä laatikko esittää tyhjää joukkoa. Laatikko joka sisältää vain tyhjän laatikon esittää joukkoa joka vain sisältää tyhjän joukon, jne.)


title: Von Neumannin universumi

text: Joukko "V" sisältää 2 = 65536 joukkoa ja "V" sisältää 2 joukkoa, joka ylittää huomattavasti atomien määrän tunnetussa universumissa.


title: Arvi E. Heiskanen

text: Arvi E. Heiskanen (21. heinäkuuta 1907 Iisalmen maalaiskunta – 9. lokakuuta 1993 Espoo) oli suomalainen juristi ja urheiluvaikuttaja, joka kuului niin sanottuihin asevelisosialisteihin. Heiskanen oli pitkään yksi Työväen Urheiluliiton sosialidemokraattien johtohahmoista ja hän oli aktiviisesti mukana myös asevelitoiminnassa. Vuonna 1962 Heiskanen valittiin Espoon ensimmäiseksi kunnanjohtajaksi, mutta hän ei hoitanut tehtävää kuin muutaman kuukauden. Varsinaisen työuransa Heiskanen teki lastensuojelun parissa.


title: Arvi E. Heiskanen

text: Arvi E. Heiskanen kirjoitti ylioppilaaksi Helsingin Koelyseosta vuonna 1926 ja suoritti ylemmän oikeustutkinnon 1934. SDP:n toiminnassa hän oli mukana vuodesta 1927 ja työskenteli opiskeluaikanaan myös "Suomen Sosialidemokraatti" -lehden toimittajana. Vuonna 1935 Heiskanen aloitti uransa sosiaalihuollon parissa Helsingin maalaiskunnan huoltosihteerinä. Myöhemmin hän toimi kymmenen vuotta Helsingin kaupungin lastenvalvojana ja vuosina 1949–1969 Helsingin lastensuojeluviraston johtajana.


title: Arvi E. Heiskanen

text: Kesäkuussa 1962 Heiskanen valittiin Espoon ensimmäiseksi kunnanjohtajaksi. Virka oli tullut maalaiskuntiin uuden kunnallislain myötä vuonna 1948, mutta Espoossa se täytettiin ensimmäistä kertaa vasta 1960-luvun alussa. Heiskanen ei kuitenkaan hoitanut tehtävää kuin kahdeksan kuukauden ajan, vaan erosi kyllästyttyään ”ailahteleviin kunnallispamppuihin”.


title: Arvi E. Heiskanen

text: Heiskanen toimi myös Lastensuojelun Keskusliiton varapuheenjohtajana 1948–1959 sekä puheenjohtajana 1959–1977. Hän sai sosiaalineuvoksen arvonimen vuonna 1970.


title: Arvi E. Heiskanen

text: Heiskanen oli sotavuosina yksi Suomen Aseveljien Liiton johtohahmoista. Järjestön lakkauttamisen jälkeen hän oli vuonna 1944 perustamassa Kaatuneiden Muistosäätiötä yhdessä Nils Osaran, Väinö Leskisen, L. Arvi P. Poijärven, Veikko Lopen ja Penna Tervon kanssa. Säätiön hallitukseen hän kuului vuosina 1944–1945 sekä vielä uudelleen 1974–1992.


title: Arvi E. Heiskanen

text: Työväen Urheiluliiton toiminnassa Heiskanen oli mukana 1920-luvulta alkaen. Hän pelasi myös pesäpalloa Helsingin Kullervon joukkueessa, jossa voitti TUL:n mestaruuden vuosina ja . TUL:n liittotoimikuntaan Heiskanen valittiin ensimmäistä kertaa vuonna 1934 ja kolme vuotta myöhemmin hänet valittiin järjestön varapuheenjohtajaksi. Palattuaan sodasta syksyllä 1944, Heiskanen toimi TUL:n puheenjohtajana toukokuuhun 1945 saakka, kun Urho Rinne oli joutunut jättämään tehtävän vakavan sairauden johdosta.


title: Arvi E. Heiskanen

text: Varapuheenjohtajuutensa jälkeen Heiskanen jatkoi edelleen liittoneuvostossa ja myöhemmin 1950-luvulla hän oli mukana TUL:n ja Suomen Palloliiton yhteistoimintaa valmistelleessa toimikunnassa. Vuosina 1959–1960 Heiskanen toimi TUL:sta eronneiden sosialidemokraattisten seurojen perustaman Työväen Urheiluseurojen Keskusliiton ensimmäisenä puheenjohtajana. 1950–1960-luvuilla hän oli myös Suomen Olympiakomitean jäsen. Huhtikuussa 1952 Heiskanen valittiin Helsingin olympialaisten järjestelytoimikuntaan eronneen Yrjö Enteen tilalle. Lisäksi hän oli yksi Urheiluopistosäätiön perustajista ja kuului sen valtuuskuntaan kuolemaansa saakka.


title: Ruuhijärven koulu

text: Ruuhijärven koulu on Nastolassa sijaitseva entinen kyläkoulu. Koulu paloi pahoin tulipalossa huhtikuussa 2012. Heinäkuussa 2015 koulua ryhdyttiin kunnostamaan.


title: Vilppula (täsmennyssivu)

text: Vilppula voi tarkoittaa seuraavia:


title: Bruno Génésio

text: Bruno Génésio (s. 1. syyskuuta 1966) on ranskalainen jalkapallovalmentaja ja entinen keskikenttäpelaaja. Joulukuusta 2015 lähtien hän on toiminut Olympique Lyonin päävalmentajana.


title: Bruno Génésio

text: Lyonissa syntynyt Génésio aloitti jalkapalloilijan uransa Olympique Lyonin juniorijoukkueessa ja edusti seuraa lähes koko uransa ajan. Hän nousi Lyonin edustusmiehistöön kaudella 1984/85 ja teki läpimurtonsa liiganousuun päättyneellä kaudella 1988/89. Hän oli Raymond Domenechin luottopelaajia myös liigassa, kunnes kaudella 1992/93 putosi penkille. Génésio pelasi kaudella 1993/94 lainalla OGC Nicessä Division 2:ssa ja palasi vielä seuraavaksi kaudeksi Lyoniin. Peliaikaa ei kuitenkaan juuri enää tullut ja Génésio lopetti uransa kauteen 1995/96, jolloin hän edusti FC Martiguesia.


title: Bruno Génésio

text: Génésio aloitti valmennusuransa FC Villefranchessa heinäkuussa 1999. Joukkue putosi hänen alaisuudessaan CFA:sta, eikä kaudella 2000/01 onnistunut nousemaan takaisin. Génésio lähti seurasta kesällä 2001 ja jatkoi uraansa Stéphane Paillen apuvalmentajana Racing Besançonissa. Kaksikko luotsasi seuran Nationalin mestariksi kaudella 2002/03, mutta visiitti Ligue 2:ssa jäi yhden kauden mittaiseksi. Syöksykierre jatkui kaudella 2004/05, kun Racing putosi myös Nationalista. Kauden jälkeen Génesio nousi seuran päävalmentajaksi. Hän sai kuitenkin potkut maaliskuussa 2006.


title: Bruno Génésio

text: Kesällä 2006 Génésio palasi Olympique Lyonin organisaatioon scoutiksi. Vuonna 2007 hän siirtyi valmennustehtäviin Lyonin reservijoukkueen apuvalmentajaksi ja kesällä 2009 päävalmentajaksi. Kesäkuussa 2011 hän nousi Rémi Garden valmennustiimiin edustusjoukkueen apuvalmentajaksi ja jatkoi tehtävässä myös Hubert Fournierin tultua seuran päävalmentajaksi. Jouluna 2015 Génésio nousi Lyonin päävalmentajaksi loppukauden mittaisella sopimuksella. Génésion johdolla Lyon pelasi vahvan kevätkauden ja hävisi vain neljä liigaottelua. Lopputuloksissa joukkue sijoittui ylivoimaisen mestarin Paris Saint-Germainin jälkeen liigassa toiseksi. Kauden jälkeen Lyon teki Génésion kanssa kolmivuotisen jatkosopimuksen.


title: Bruno Génésio

text: Kaudella 2016/17 Génésio luotsasi Lyonin pelasi vaihtelevasti ja joukkue putosi kärkitaistelusta sijoittuen lopulta liigan neljänneksi. Lyon pelasi kauden aikana vain neljä tasapeliä, mutta hävisi 13 liigaottelua, mikä oli kärkijoukkueista eniten. Eroa kolmanneksi sijoittuneeseen OGC Niceen kertyi peräti 11 pistettä. Mestarien liigassa Lyon jäi lohkonsa kolmanneksi, mutta eteni Eurooppa-liigassa aina välieriin saakka. Välierissä Génésion joukkue kärsi tappion AFC Ajaxille yhteismaalein 5-4. Kaudella 2017/18 Lyon taisteli liigan kakkossijasta AS Monacon kanssa, mutta taipui lopulta kahdella pisteellä ja sijoittui kolmanneksi. Eurooppa-liigassa tie katkesi jo neljännesvälierissä TsSKA Moskovaa vastaan. Toukokuussa 2018 Lyonin puheenjohtaja Jean-Michel Aulas vahvisti, että Génésio jatkaa seuran päävalmentajana sopimuksensa loppuun eli vielä kauden 2018/19.


title: Calle Lindholm

text: Carl "Calle" Lindholm (s. 1947) on suomalainen muusikko ja musiikkitoimittaja. Hän soittaa klarinettia, saksofonia, huilua ja kitaraa sekä laulaa. Lindholm julkaisi vuonna 1976 ainoan soololevynsä, lastenlaululevyn "Pikkuväen lauluja" Love Recordsin kautta. 1980-luvulla hän soitti duona Hessu Hiekkalan kanssa nimellä Helsingfors Café Duo. Duo julkaisi samannimisen albumin vuonna 1982 Parlophonen kautta. Lindholm julkaisi yhdessä veljensä Dave Lindholmin kanssa duolevyn "The Blue CD" vuonna 2012 TUM recordsin kautta.


title: Headhunters

text: Headhunters voi tarkoittaa ainakin seuraavia:


title: Farming Simulator

text: Farming Simulator on maanviljely-teemainen simulaatiovideopelisarja, jonka kehittäjä on Giants Software. Pelisarjan paikkakunnat perustuvat amerikkalaisiin ja eurooppalaisiin maisemiin. Pelaaja voi viljellä maata, kasvattaa karjaa ja myydä tuottamiaan hyödykkeitä. Vuoden 2013 marraskuuhun mennessä pelisarjan osia oli myyty yli neljä miljoonaa kappaletta.


title: Farming Simulator

text: Pelin tarkoituksena on erilaiset koneelliset maataloustehtävät, kuten kylvö ja kyntö. Valittavana on joko ura- tai tehtävämoodit. Uramoodissa pelaaja toimii maatilan isäntänä ja voi vapaasti hoitaa erilaisia maatalouden tehtäviä. Tehtävämodissa on taas yksittäisiä tehtäviä.


title: Farming Simulator

text: Pelaaminen muistuttaa sarjan ensimmäistä osaa. Pelistä on tehty myöhemmin Gold Edition (kultainen versio), jossa on mukana muutama uusi kone uuden sponsorin (Horsch) myötä, sekä pari muuta pientä lisäominaisuutta. Normaaliin peliin pystyy ostamaan päivityksen, joka muuttaa sen Gold Editioniksi tai vaihtoehtoisesti koko pelin voi myös ostaa versiona, jossa Gold Edition tulee mukana.


title: Farming Simulator

text: Gold Edition lisää peliin muun muassa maanmuokkauksen, kylvön, ruiskutuksen ja paalien keräyksen. Lisäksi peliin tuli seitsemän uutta konetta/kulkuneuvoa, kuten kultivaattori ja paalinkerääjä.


title: Farming Simulator

text: Pelin ympärille on rakentunut useita keskustelufoorumeita ja sivustoja alusta alkaen. Vanhin ja suurin suomalainen sivusto on LS-FIN, joka on perustettu vuonna 2009 tarjoten käyttäjilleen keskustelufoorumin ja kuvagallerian.


title: Farming Simulator

text: LS-FIN sivuston foorumilla pelaajat keskustelevat aktiiviesti pelistä, jakavat kuvia&videoita, modeja ja keskustelevat muusta pelehin liittyvästä.


title: Farming Simulator

text: LS-FIN.Com - Suomen suurin Farming Simulator-yhteisö


title: Samuel Lizelius

text: Samuel Lizelius (5. marraskuuta 1755 Pöytyä – 14. toukokuuta 1830 Ristiina) oli Ristiinan kirkkoherra ja Suomen ensimmäisten aikakauslehtien toimittaja.


title: Samuel Lizelius

text: Samuel Lizeliuksen isä oli Pöytyän ja Mynämäen kirkkoherra ja ensimmäisen suomenkielisen sanomalehden toimittaja Anders Lizelius. Samuel valmistui ylioppilaaksi vuonna 1772 ja opiskeli sen jälkeen Turun akatemiassa. Vuonna 1778 hän muutti Tukholmaan.


title: Samuel Lizelius

text: Lizelius oli mahdollisesti Suomen ensimmäisen aikakauslehden, vuonna 1782 ilmestyneen "Om Konsten at rätt behagan" toimittaja. Seuraavana vuonna hän toimitti "Angenäma Sjelfswåld" -nimistä lehteä. Noihin aikoihin Lizelius lienee saanut valmiiksi myös opintonsa, sillä kesällä 1784 hän toimi isänsä sijaisena Mynämäellä ja seuraavana syksynä hänet nimitettiin Turun jalkaväkirykmentin saarnaajaksi.


title: Samuel Lizelius

text: Vuonna 1789 Lizelius nimitettiin Ristiinan kirkkoherran virkaan. Riitaisana ja omavaltaisena hän joutui pian seurakuntalaisten ja tuomiokapitulin epäsuosioon. Lukuisten valitusten ja huomautusten jälkeen Lizelius pantiin viralta vuonna 1815. Loput elämäänsä hän vietti maatilallaan Ristiinan Mieluanniemellä.


title: Kansan atleetti

text: Kansan atleetti on pohjoiskorealainen urheilijoiden arvonimi. Se luotiin vuonna 1966. Sen saavat yleensä ne, jotka ovat voittaneet Olympialaisissa tai saaneet maailmanmestaruuden, sillä se on kaikkein arvokkain palkinto, jonka pohjoiskorealainen urheilija voi saada.


title: Kansan atleetti

text: Arvonimi on läheisesti yhteydessä Pohjois-Korean kansalliseen jalkapallojoukkueeseen. Se luotiin heidän vuoden 1966 FIFA:n Jalkapallon maailmanmestaruuskisojen saavutusten palkitsemiseksi. Maailmanmestaruuskisojen voitot palkitaan arvonimellä sekä oikeudella muuttaa asumaan pääkaupunki Pjongjangiin perheen kanssa.


title: Kansan atleetti

text: Koska naisten jalkapallojoukkue on menestynyt viime aikoina paremmin, kokeneemmat valmentajat suosivat heidän kanssaan työskentelyä sen sijaan, että he valmentaisivat miesten jalkapallojoukkuetta.


title: Kansan atleetti

text: Toinen samanlainen palkinto on Arvostettu atleetti.


title: Kansan atleetti

text: Arvonimi otettiin käyttöön 8 lokakuuta 1966 Korkeimman kansanneuvoston päätöksellä. Sen perustamiseen johti Pohjois-Korean kansallisen jalkapallojoukkueen menestys vuoden 1966 jalkapallon maailmanmestaruuskisoissa. Joukkue ylsi neljännesfinaaleihin heinäkuussa. Ensimmäiset urheilijat, jotka palkittiin olivat joukkueen pelaajat Pak Doo-ik ja Shin Yung-kyoo, sekä heidän lisäkseen juoksija Sin Kim-dan.


title: Kansan atleetti

text: Vuonna 2010 huhuttiin, että jalkapallovalmentaja Kim Jong-hunin arvonimi peruttiin rangaistuksena Portugalia vastaan pelatun pelin häviämisestä saman vuoden maailmanmestaruuskisojen finaaleissa.


title: Kansan atleetti

text: Cho Dae-wonista tuli ensimmäinen Go:n (koreaksi "baduk") pelaaja, joka sai palkinnon vuoden 2013 lokakuussa.


title: Kansan atleetti

text: Vuoden 2011 joulukuussa noin 200 urheilijaa oli saanut arvonimen niiden 45 vuoden kuluessa palkinnon luomisesta. Ulkomailla asuvat korealaiset ovat myös saaneet arvonimen. Esimerkiksi Hong Chang-su, Jong Tae-se ja An Yong-hak ovat Japanin pohjoiskorealaisia, jotka on nimitetty Kansan atleeteiksi.


title: Kalle Järvinen

text: Kaarlo ”Kalle” Verner Järvinen (27. maaliskuuta 1903 Jyväskylä – 25. elokuuta 1941 Koirinvaara, Soanlahti) oli suomalainen yleisurheilija, jonka viimeiseksi edustusseuraksi jäi Porin Tarmo. Hänen päälajinaan oli kuulantyöntö. Järvinen osallistui veljiensä Matin ja Akillesin tapaan Kesäolympialaisiin 1932, jääden kuulantyönnön virallisissa tuloksissa sijalle 12. Sports-Reference-nettisivuston mukaan tuolloin Tampereen Kisaveikkoja edustanut Järvinen oli 9:s, sillä Los Angelesin kisojen viralliseen raporttiin olivat sijoille 7–14 jääneiden tuloksiksi lipsahtaneet vain kolmannen kierroksen kaaret.


title: Kalle Järvinen

text: 13. kesäkuuta 1927 Järvinen työnsi ensimmäisenä eurooppalaisena miehenä 15 metriä. Tampereella syntynyt tulos oli 15,17, jolla Järvinen on edelleen viimeisin suomalainen maailmantilaston ykkönen kuulassa. Uran toinen ja samalla viimeinen Suomen ennätys oli 15,92 syyskuun lopulla 1932. Matkaa päivän ikäiseen maailmanennätykseen oli 28 senttiä. Näin lähelle ME:tä ei kukaan kuulamies ole sittemmin päässyt. SM-tasolla Järvinen ylti hopealle 1926, 1927, 1929 ja 1931 sekä pronssille 1928. Jokaisen mitalin aikaan Järvinen edusti eri seuroja. Järvisen seuroja olivat Kouvolan Urheilijat, Turun Urheiluliitto, Viipurin Urheilijat, Helsingin Toverit, Jyväskylän Kisa-Toverit, Tampereen Kisaveikot, Jämsän Kisailijat, sekä viimeisenä seurana Porin Tarmo.


title: Kalle Järvinen

text: Kuulantyönnön ohella Järvinen kisaili muissakin lajeissa. Vuonna 1927 hän kolmiloikkasi 14,21 metriä. Kaksi vuotta myöhemmin syntyivät pituushyppytulos 682 ja kiekonheiton ennätys 43,55 metriä. Toisinaan Järvinen myös paini.


title: Kalle Järvinen

text: Kalle Järvinen suoritti asepalveluksensa vuosina 1922–1923. Hän oli saanut arestirangaistuksia juopumuksesta ja epäsotilaallisesta käyttäytymisestä. Tällaisista tekijöistä huolimatta hänet kelpuutettiin muutamaa vuotta myöhemmin kanta-aliupseeriksi.


title: Kalle Järvinen

text: Jatkosodassa alikersantti Järvinen kuului 10. Tienhoitokomppaniaan, jossa hänet opittiin tuntemaan hankalana ja äkkipikaisena luonteena. Tämä oli vaikuttamassa siihen, että hänet ampui oma palvelustoveri. Sekä tekijä että uhri olivat vahvasti juopuneita, ja Järvinen oli yrittänyt ampua asetelineestä tempaisemallaan kiväärillä, joka oli kuitenkin lataamaton. Järvisen surmannut sotamies tuomittiin kahdeksaksi vuodeksi kuritushuoneeseen. Kenttäsairaala ei suostunut ottamaan ruumista vastaan, mistä johtuen asetoverit hautasivat Järvisen Ruskealan multiin. Hautakivi on kuitenkin Tampereella Kalevankankaan hautausmaalla.


title: Kalle Järvinen

text: Kalle Järvisen veljet Matti, Akilles ja Yrjö olivat myös urheilijoita. Matin laji oli keihäänheitto, Akilles tuli tunnetuksi kymmenottelijana ja Yrjö myös keihäänheittäjänä. Veljesten isä oli Verner Järvinen, joka oli myös oman aikansa huippu-urheilija. Akilles kuoli niin ikään toisen maailmansodan aikaan lento-onnettomuudessa 7. maaliskuuta 1943.


title: Fluent Progress

text: Fluent Progress RT Oy (vuosina 2015–2016 Softroi Oy) on suomalainen teknologiayritys, joka on erikoistunut mobiilin työn toiminnanohjaukseen. Fluentin toimipisteet sijaitsevat Joensuussa ja Espoossa. Yrityksen liikevaihto on noin 1,5 miljoonaa euroa vuodessa. Fluentin toimitusjohtaja on Marjo Danielsson. Yrityksen hallitukseen kuuluvat Matti Kurki (puheenjohtaja), Risto Jalovaara, Ilpo Kettunen ja Timo Kohtamäki.


title: Fluent Progress

text: Fluent perustettiin kesällä 2015 nimellä Softroi Oy eriyttämällä järjestelmätoimittaja FastROI Oy:stä. Fastroin infrapalvelujen liiketoiminta siirtyi kokonaisuudessaan Fluentille. Uusi yhtiö oli siten Suomen suurin tiekunnossapidon järjestelmätoimittaja jo aloittaessaan toimintansa. Fluent aloitti toimintansa heinäkuussa 2015.


title: Fluent Progress

text: Fluent tuottaa ratkaisuja liikkuvan työn ohjaukseen, prosessien digitalisointiin ja raportointiin.


title: Fluent Progress

text: Yrityksen tunnetuin tuote on Fluent Kunto, joka on mobiili tiedonkeruu- ja raportointijärjestelmä infran, liikuntapaikkojen ja leikkipaikkojen kunnossapitoon. Tuote on aikaisemmin tunnettu nimellä Softroi Kunto ja FastROI Kunto. Muun muassa Joensuun kaupungilla voi seurata katujen aurausta Fluent Kunto -järjestelmän avulla. Lisäksi monella paikkakunnalla järjestelmää käytetään latujen kunnossapidon seuraamiseen.


title: Fluent Progress

text: Olemassa olevan liiketoiminnan lisäksi Fluent kehittää uutta tuotetta rakennusteollisuuden tarpeisiin. Pyrkimyksenä on luoda uuden ohjelmiston avulla rakennusalalle tuottavuusloikka, joka karsii työmailta turhaa odottelua ja helpottaa työtä. Fluentin rakennusalalle suunnattu Fluent Construction-tuoteperhe sisältää kolme yhdessä tai erikseen käytettävää sovellusta. Tuotannonohjauksen suunnittelutyökalu Fluent Planner ja mobiili tiedonkeräyssovellus Fluent Go! julkaistiin syyskuussa 2017. Lisäksi tuoteperheeseen kuuluu rakennustyömaiden dokumentointiin tarkoitettu Fluent Fix.


title: Fluent Progress

text: Yrityksen asiakkaat toimivat teiden kunnossapidossa, kiinteistöhuollossa, puhtaanapidossa sekä rakennusteollisuudessa. Joensuun ja Kajaanin lisäksi Fluent Kunto -asiakkaita ovat muun muassa Jyväskylä, Kouvola, Kuopio, Mäntsälä, Raisio, Salo, Tampere, Valkeakoski ja Vihti. Kaupunkien ja kuntien lisäksi Fluent Kunto -tuotetta käyttää esimerkiksi tienrakennusalan yritys Destia ja YIT.


title: Porsche Supercup -kausi 2016

text: Porsche Mobil 1 Supercup -kausi 2016 oli Porsche Supercup -sarjan 24. kausi. Kauden kilpailut ajettiin Formula 1 -sarjan kisaviikonloppujen yhteydessä. Kausi alkoi 15. toukokuuta Espanjan Barcelonassa ja päättyi 23. lokakuuta Texasin Austinissa.


title: Porsche Supercup -kausi 2016

text: Sarjan mestaruuden vei saksalainen Sven Müller. Toiseksi sijoittui italialainen Matteo Cairoli ja kolmanneksi ranskalainen Mathieu Jaminet.


title: Juan Carlos Unzué

text: Juan Carlos Unzué (s. 22. huhtikuuta 1967) on espanjalainen jalkapallovalmentaja ja entinen maalivahti.


title: Juan Carlos Unzué

text: Unzué hankki jalkapalloilijan kannuksensa CA Osasunassa, jota hän edusti jo juniorivuosinaan. Maalivahtina pelannut Unzué nousi seuran edustusmiehistöön kaudella 1986/87, mutta oli kakkosmaalivahdin roolissa. Hän siirtyi vuonna 1988 suurseura FC Barcelonaan, jossa oli lähinnä Andoni Zubizarretan varamiehenä. Läpimurtonsa Unzué teki Sevillassa, jossa hän nappasi ykkösmaalivahdin paikan haltuunsa siirryttyään seuraan kaudeksi 1990/91. Hän pelasi viisi kautta Sevillan ykkösmaalivahtina liigassa. Seuran pudottua Segundaan keväällä 1997 Unzué jätti seuran ja siirtyi CD Tenerifeen, josta hän siirtyi kahden kauden jälkeen Real Oviedoon. Unzué pelasi kahden Oviedo-kautensa aikana vain Espanjan cupissa, ja kesällä 2001 hän jätti seuran palaten Osasunaan. Hän pelasi kauden 2001/02 seuran ykkösmaalivahtina. Unzué lopetti pelaajauransa vuonna 2003.


title: Juan Carlos Unzué

text: Pelaajauransa jälkeen Unzué palasi FC Barcelonan organisaatioon aloittaen kesällä 2003 seuran maalivahtivalmentajana. Hän työskenteli "Blaugranassa" seitsemän vuotta Frank Rijkaardin ja Josep Guardiolan valmennustiimeissä, kunnes kesällä 2010 nousi CD Numancian päävalmentajaksi. Unzuén alaisuudessa Numancia sijoittui Segundassa kymmenenneksi kaudella 2010/11. Hän palasi kauden jälkeen takaisin Barcelonaan maalivahtivalmentajaksi.


title: Juan Carlos Unzué

text: Kesällä 2012 Unzuésta tuli Racing de Santanderin päävalmentaja. Joukkue kuitenkin purki Unzuén sopimuksen jo elokuussa muutama päivä ennen kauden alkua taloudellisten vaikeuksien vuoksi.


title: Juan Carlos Unzué

text: Kesällä 2013 Unzué jatkoi uraansa Luis Enriquen apulaisvalmentajana Celta Vigossa. Hyvän kauden jälkeen hän siirtyi Enriquen perässä FC Barcelonan apulaisvalmentajaksi. Barcelonassa Enrique ja Unzué luotsasivat joukkueensa kolmen kauden aikana kahteen liigamestaruuteen, kolmesti Espanjan cupin voittajaksi sekä debyyttikaudellaan Mestarien liigan voittoon. Kauden 2016/17 jälkeen Enrique ja Unzué jättivät Barcelonan. Toukokuun lopussa 2017 vahvistettiin, että Unzué palaa kaudeksi 2017/18 Celta Vigon organisaatioon seuran uutena päävalmentajana.


title: Ammoniumheptamolybdaatti

text: Ammoniumheptamolybdaatti ((NH)MoO) on ammonium- ja heptamolybdaatti-ionien muodostama epäorgaaninen ioniyhdiste. Yhdistettä käytetään muun muassa korroosionestoaineena, muiden molybdeeniyhdisteiden valmistamiseen, katalyyttinä ja analyyttisenä reagenssina.


title: Ammoniumheptamolybdaatti

text: Huoneenlämpötilassa ammoniumheptamolybdaatti on valkoista tai hieman kellertävää tai vihertävää kiteistä ainetta. Yhdiste liukenee veteen sekä happo- ja emäsliuoksiin. Kuumennettaessa ammoniumheptamolybdaattia se hajoaa ammoniakiksi, molybdeenitrioksidiksi ja vedeksi. Ammoniumheptamolybdaatilla on kidevedelliset muodot dihydraatti ((NH)MoO·2HO) ja tetrahydraatti ((NH)MoO·4HO).


title: Ammoniumheptamolybdaatti

text: Ammoniumheptamolybdaattia voidaan valmistaa liuottamalla molybdeenitrioksidia ammoniakin vesiliuokseen ja kiteyttämällä muodostunut suola.


title: Ammoniumheptamolybdaatti

text: Ammoniumheptamolybdaattia voidaan käyttää vesiliukoisena ammoniumsuolana muun muassa lannoitteissa, fosfaattien, silikaattien ja arsenaattien pitoisuuden määrittämiseen sekä katalyyttinä ja katalyyttien valmistuksessa. Lisäksi yhdistettä käytetään korroosionestoaineena, lasitteiden ja emalien valmistuksessa, alkaloidien saostamiseen ja palonestoaineena.


title: Jonathan Moss

text: Jonathan Moss (s. 18. lokakuuta 1970 Sunderland) on englantilainen jalkapalloerotuomari. Hän on tuominnut Englannin valioliigassa vuodesta 2011 alkaen. Siviiliammatiltaan Moss on rehtori.


title: Jonathan Moss

text: The Football Leaguessa Moss teki debyyttinsä jo kaudella 2005–2006. Englannin valioliigassa hän teki debyyttinsä tammikuussa 2011. Vuonna 2015 hän tuomitsi FA Cupin finaalin Arsenalin ja Aston Villan välillä. Hän on tuominnut myös kaksi FA Youth Cupin finaalia.


title: Jonathan Moss

text: Moss sai osakseen paljon kritiikkiä huhtikuussa 2016 Leicester Cityn ja West Ham Unitedin välisessä Englannin valioliigan ottelussa. Hän tuomitsi otteluissa kevyin perustein Leicesterin Jamie Vardylle ulosajon sekä yhden rangaistuspotkun kummallekin joukkueelle.


title: Samu Volotinen

text: Samu Volotinen (s. 26. elokuuta 1998 Vantaa) on suomalainen jalkapallomaalivahti, joka edustaa Veikkausliigassa pelaavaa Vaasan Palloseuraa.


title: Samu Volotinen

text: Volotinen on Vantaan Jalkapalloseuran kasvatti. Hän siirtyi seurasta vuonna 2015 PK-35 Vantaan riveihin ja oli 27 Ykkösen ottelussa vaihtopenkillä PK-35:n noustessa Veikkausliigaan. Volotinen teki veikkausliigadebyyttinsä huhtikuussa 2016 tultuaan kentälle Lucas Kaufmannin tilalle Daniel Kollarin saatua punaisen kortin.


title: Samu Volotinen

text: Volotinen on pelannut Suomen alle 17-vuotiaiden jalkapallomaajoukkueessa.


title: Saksalaissaatavat

text: Saksalaissaatavat on Suomen sotakorvauksiin Neuvostoliitolle liittyvä noin kuuden miljardin markan erä. Neuvostoliitto edellytti Suomen epäsuorasti korvaavan Saksan sille toisessa maailmansodassa aiheuttamia menetyksiä siten, että Suomen oli maksettava Neuvostoliitolle Suomessa olevan saksalaisen omaisuuden ja Saksalla Suomelta olevien saatavien arvo.


title: Saksalaissaatavat

text: Saksalaissaatavia kuitattiin luovuttamalla Panssarilaiva Väinämöinen sekä Leningradissa ja Tallinnassa olevia suomalaisomisteisia kiinteistöjä. Lisäksi Suomi rakennutti Neuvostoliitolle uuden lähetystötalon Helsinkiin ja toimitti Porkkalan vuokra-alueen joukoille tarvikkeita. Saksalaissaataviin sisällytettiin myös Jäniskosken voimalaitos.


title: Első Emelet

text: Első Emelet on unkarilainen popyhtye, jonka perustivat vuonna 1982 Solaris- ja Logobó-yhtyeiden entiset jäsenet. Yhtye on julkaissut 10 studioalbumia, joista tunnetuin on Unkarissa platinaa myynyt "Kis generáció" (1990).


title: Charlotte Dawson

text: Charlotte Dawson (8. huhtikuuta 1966 – 22. helmikuuta 2014, Uusi-Seelanti) oli uusiseelantilaissyntyinen televisiopersoona. Hän tuli tunnetuksi muun muassa yhtenä "Australian huippumalli haussa" -ohjelman tuomareista vuosina 2007–2013. Masennuksesta kärsinyt Dawson teki itsemurhan 47-vuotiaana.


title: Charlotte Dawson

text: Dawson syntyi Uudessa-Seelannissa, ja hänet adoptoitiin vauvana. Vuosi adoption jälkeen adoptioisä kuoli sydänkohtaukseen. Koulunkäyntinsä lopetettuaan Dawson aikoi ryhtyä sihteeriksi mutta pääsikin malliksi. Hän teki 1980-luvulla mallin töitä kansainvälisesti ja muutti Australiaan Sydneyyn. Vuosituhannen vaihteessa hän oli lyhyen aikaa naimisissa australialaisen olympiauimarin Scott Millerin kanssa.


title: Charlotte Dawson

text: Mallin töiden jälkeen Dawson työskenteli muotitoimittajana australialaisen Nine Networkin "Today Show'ssa", minkä lisäksi hän teki töitä "Women's Day" ja "New Idea" -lehdissä sekä Ten- ja Seven-televisioyhtiöissä. Vuosina 2007–2013 hän oli yksi tuomareista tositeleviosarjassa "Australian huippumalli haussa".


title: Charlotte Dawson

text: Vuoden 2012 elokuussa Dawson joutui sairaalaan yritettyään itsemurhaa. Hän oli joutunut Twitter-viestipalvelussa häirinnän kohteeksi; jotkut kommentoijat olivat kehottaneet häntä tappamaan itsensä. Itsemurhahyrityksen jälkeen Dawson kertoi avoimesti mielenterveysongelmistaan, ja hän kampanjoi kiusaamista vastaan. 22. helmikuuta 2014 hänet löydettiin itsemurhan tehneenä asunnostaan Sydneyssä.


title: CaptainSparklez

text: Jordan Maron, joka tunnetaan paremmin käyttäjänimellä CaptainSparklez, on yhdysvaltalainen videopelejä pelaava ja englannin kielellä niitä kommentoiva tubettaja. Jordan on erikoistunut "Minecraftin", muiden sandbox- ja toimintapelien pelaamiseen, joskin nykyään hänen pelirepertuaarinsa on laajentunut. Hänen kanavansa on tunnettu ympäri maailman, ja hänellä oli huhtikuussa 2016 yli yhdeksän miljoonaa tilaajaa. Nykyään Maron tekee Reddit-videoita, joissa hän kommentoi julkaisuja.


title: LASB

text: LASB on Kanta- ja Päijät-Hämeessä toimiva salibandyseura, joka perustettiin 18. huhtikuuta 2016, Lammin Salibandyn (LaSB), Kosken Dynamon junioritoiminta ja Hollolan Urheilijat -46:n salibandyjaoston fuusioituessa. LASBin miesten edustusjoukkue pelaa salibandyliigan kotiottelunsa Lahdessa (LASB edustus ry on rekisteröity Lahteen), mutta junioritoiminta jatkaa toimintaansa niin Lammilla, Hämeenkoskella kuin Hollolassakin. Alkuvuodesta 2017 seurassa on 414 lisenssipelaajaa.


title: Konstruoituva luku

text: Tason piste on konstruoituva, jos se voidaan konstruoida geometrisesti käyttäen harppia ja viivainta. Luvun sanotaan olevan konstruoituva luku, jos sitä vastaava piste tavanomaisessa euklidisessa koordinaatistossa on konstruoituva.


title: Konstruoituva luku

text: Geometristen konstruktiotehtävien suorittaminen koordinaatistossa mahdollistaa myös analyyttisen geometrian hyödyntämisen konstruktiotehtävien tutkimiseen. Lisäksi 1800-luvulla keksittiin soveltaa konstruktiotehtäviin kuntien teoriaa, jolloin käyttöön saatiin algebran työvälineitä. Näin voitiin todistaa mahdottomiksi ongelmia, joita oli menestyksettömästi yritetty ratkaista yli kahden vuosituhannen ajan.


title: Konstruoituva luku

text: Olkoon formula_1 joukko tason pisteitä. Harpin ja viivaimen avulla suoritettavat konstruktiot koostuvat kahdesta operaatiosta:


title: Konstruoituva luku

text: Näin syntyvien suorien ja ympyröiden leikkauspisteiden sanotaan olevan "konstruoituvia joukosta" formula_1. Yleisemmin sanotaan, että piste formula_7 on "konstruoituva joukosta" formula_1 mikäli on olemassa sellaiset pisteet formula_9, että formula_10 on konstruoituva joukosta formula_11 kaikilla formula_12.


title: Konstruoituva luku

text: Konstruktion alussa on siis annettu joukko formula_1 pisteitä, joihin sovelletaan yllä mainittuja kahta operaatiota. Näin syntyvät kuviot (suorat ja ympyrät) voivat leikata toisiaan, jolloin syntyy uusia pisteitä formula_10, joita voidaan käyttää seuraavissa operaatioissa.


title: Konstruoituva luku

text: Geometrisissa konstruktioissa alussa annettujen lukujen koordinaatit ovat yleensä rationaalilukujen joukosta formula_15, mutta operaatioiden suorittaminen voi tuottaa koordinaateiksi lukuja, jotka eivät ole rationaalisia. Hyödylliseksi lähestymistavaksi osoittautuukin soveltaa kuntalaajennusten teoriaa tutkimalla kunkin konstruoidun pisteen koordinaatteja vastaavaa joukon formula_15 kuntalaajennusta.


title: Konstruoituva luku

text: Harppia ja viivainta käyttämällä aritmeettiset operaatiot muuttuvat visuaalisiksi. Jo pelkän viivaimen avulla voidaan suorittaa neljä peruslaskutoimitusta: summa, erotus, tulo ja osamäärä. Voidaan osoittaa, että näiden operaatioiden avulla voidaan konstruoida koko rationaalilukujen joukko formula_15, kun annettuna on jana, jonka pituus on 1.


title: Konstruoituva luku

text: Konstruoituvien lukujen määrä kasvaa entisestään, kun viivaimen avuksi otetaan harppi: tällöin voidaan laskea myös annetun luvun neliöjuuri. Huomattavaa on, että näin päästään myös rationaalilukujen ulkopuolelle: esimerkiksi luvun 2 neliöjuuri ei ole rationaalinen, vaikka se on konstruoituva (ks. kuva). Jokainen rationaaliluku on siis konstruoituva, mutta kaikki konstruoituvat luvut eivät ole rationaalilukuja.


title: Konstruoituva luku

text: Harpin ja viivaimen avulla suoritetuissa operaatioissa kukin luku esitetään sitä vastaavan mittaisen janan avulla.


title: Konstruoituva luku

text: Kahden luvun formula_18 ja formula_19 summa formula_20 lasketaan asettamalla lukujen formula_18 ja formula_19 mittaiset janat peräkkäin. Summa formula_20 on näin syntyvän yhteisjanan pituus.


title: Konstruoituva luku

text: Lukujen formula_18 ja formula_19 erotus formula_26 lasketaan asettamalla lukujen formula_18 ja formula_19 mittaiset janat sisäkkäin niin, että janojen päätepisteet ovat samat. Erotus formula_26 on janoista pidemmän se jäljelle jäävä osa, jota lyhyempi jana ei yllä peittämään (kuvassa merkitty sinisellä).


title: Konstruoituva luku

text: Lukujen formula_18 ja formula_19 tulo formula_32 lasketaan hyödyntämällä yhdenmuotoisia kolmioita. Piirretään kaksi suoraa, jotka leikkaavat toisiaan, ja asetetaan luvun formula_18 mittainen jana ensimmäiselle suoralle ja lukua formula_19 vastaava jana toiselle. Asetetaan seuraavaksi luvun 1 mittainen jana toiselle suoralle niin, että sen alkupiste on suorien leikkauspisteessä. Piirretään suora, joka yhdistää lukua 1 vastaavan janan päätepisteen lukua formula_18 vastaavan janan päätepisteeseen. Kun lopuksi piirretään tämän äsken piirretyn suoran kanssa yhdensuuntainen suora lukua formula_19 vastaavan janan päätepisteen kautta, se leikkaa toista alussa piirretyistä suorista kohdassa, jota voidaan merkitä vaikkapa kirjaimella formula_37. Tällöin syntyy kaksi yhdenmuotoista kolmiota, joiden vastinsivujen suhteista nähdään, että formula_38 joten formula_39 (kuvassa sinisellä).


title: Konstruoituva luku

text: Osamäärän formula_40 laskeminen muistuttaa tulon laskemista. Piirretään jälleen kaksi toisiaan leikkaavaa suoraa, joista toiselle asetetaan luvun formula_18 mittainen jana, ja toiselle luvun formula_19 mittainen jana. Asetetaan toiselle suoralle luvun 1 mittainen jana. Piirretään nyt suora lukua formula_19 vastaavan janan päätepisteestä lukua formula_18 vastaavan janan päätepisteeseen (tuloa laskettaessa suora piirrettiin "lukua 1" vastaavan janan päätepisteestä lukua formula_18 vastaavan janan päätepisteeseen). Kun lopuksi piirretään äsken piirretyn suoran kanssa yhdensuuntainen suora lukua 1 vastaavan janan päätepisteen kautta, se leikkaa toista alkuperäisistä suorista kohdassa formula_37. Syntyy kaksi yhdenmuotoista kolmiota, joiden vastinsivujen suhteista nähdään, että formula_47, eli formula_48


title: Konstruoituva luku

text: Luvun formula_18 neliöjuuren konstruoimiseen vaaditaan viivaimen lisäksi myös harppia. Asetetaan lukua formula_18 vastaavan janan alkuun (tai loppuun) luvun 1 mittainen jana, ja piirretään ympyrä, jonka halkaisija on äsken saatu jana formula_51. Piirretään lisäksi jana formula_37 lukuja formula_18 ja 1 vastaavien janojen kohtauspisteestä ympyrän kehälle, ja yhdistetään tämä kehän piste janan formula_51 päätepisteisiin. Muodostuu kolmio, joka on Thaleen lauseen mukaan suorakulmainen. Ennen kaikkea muodostuu kaksi yhdenmuotoista kolmiota, joiden vastinsivujen suhteista saadaan formula_55, joten formula_56, ja edelleen formula_57


title: Konstruoituva luku

text: Geometriset konstruktiot voidaan ilmaista kuntateorian kielellä varsin luontevasti. Tarkasteluun nostetaan konstruoitujen pisteiden koordinaatit, ja eritysesti ne kunnat, joihin koordinaatit kuuluvat. Tyypillisesti geometrisissa konstruktioissa lähtöpisteiksi ja rakennusalustaksi otetaan rationaalilukujen kunta formula_15.


title: Konstruoituva luku

text: Suoritettaessa konstruktioita harpin ja viivaimen avulla syntyy uusia pisteitä, ja kuten edellä nähtiin, niiden koordinaatit eivät välttämättä ole enää rationaalisia. Liitetään siis jokaiseen uuteen konstruoituun pisteeseen formula_59 algebrallinen kuntalaajennus formula_60, joka on pienin mahdollinen kunta, joka sisältää sekä rationaaliluvut että juuri konstruoidut luvut formula_61 ja formula_62.


title: Konstruoituva luku

text: Kuntalaajennuksen asteella tarkoitetaan laajennuksen dimensiota vektoriavaruutena. Voidaan osoittaa, että tämä aste on aina yhtä suuri kuin laajennuksen minimipolynomin aste.


title: Konstruoituva luku

text: Esimerkkinä voidaan tarkastella laajennuksen formula_63 astetta. Jos luvun formula_64 minipolynomi joukossa formula_15 olisi astetta 1, minimipolynomin olisi oltava formula_66. Tämä polynomi ei kuitenkaan ole rationaalikertoiminen, joten laajennuksen asteen on oltava suurempi kuin 1. Toisaalta formula_64 on toisen asteen polynomin formula_68 juuri, joten se on luvun 2 neliöjuuren minimipolynomi joukossa formula_15. Laajennuksen formula_63 aste on siis 2, ja merkitään formula_71.


title: Konstruoituva luku

text: Erityisesti voidaan osoittaa, että mikäli piste on konstruoituva, niin sitä vastaavan kuntalaajennoksen asteen on aina oltava jokin luvun 2 potenssi, eli jos piste formula_72 on konstruoituva, niin formula_73 jollain formula_74. Tätä erittäin tärkeää tietoa voidaan hyödyntää menestyksekkäästi tutkittaessa onko jokin konstruktio mahdollista suorittaa harpin ja viivaimen avulla.


title: Konstruoituva luku

text: Konstruoituvaa lukua vastaavan algebrallisen kuntalaajennuksen asteen on oltava luvun 2 potenssi, ja toisaalta kuntalaajennuksen aste on yhtä suuri kuin laajennuksen minimipolynomin aste. Kun siis halutaan osoittaa jokin geometrinen konstruktiotehtävä mahdottomaksi, etsitään vastaesimerkiksi jokin luku formula_75, jonka olisi pakko olla konstruoituva, jotta tehtävä voitaisiin suorittaa onnistuneesti. Tämän jälkeen tarkastellaan kuntalaajennuksen formula_76 astetta etsimällä lukua formula_75 vastaava minimipolynomi. Mikäli tämän minimipolynomin aste ei ole jokin luvun 2 potenssi, konstruktio on mahdoton.


title: Konstruoituva luku

text: Näin voidaan osoittaa mahdottomiksi monia ongelmia, jotka olivat vaivanneet matemaatikkoja vuosituhansia antiikin Kreikasta asti. Alla olevassa taulukossa on listattu antiikin kolme suurta ongelmaa ja kullekin lyhyesti vastaesimerkki, joka osoittaa ongelman mahdottomaksi.


title: Marathon

text: Marathon () oli antiikin aikainen kaupunki ja Aiantis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen "paralia"-trittykseen eli Attikan rannikkoalueiden demoksiin ja sijaitsi "Marathonin tasangolla" Attikan itäosassa. Antiikin Marathon tunnetaan erityisesti Marathonin taistelusta. Marathonin arkeologiset kohteet sijaitsevat siitä nimensä saaneessa nykyisessä Marathónaksen kunnassa.


title: Marathon

text: Marathonin rannikkotasanko laskee itäosassaan Egeanmereen. Muilta sivuilta tasankoa reunustavat kallioiset kukkulat. Länsipuolella tasankoa reunustaa Pentelikonin yhdistyvä Brilessos. Pohjoisessa ja etelässä tasangon laidalla oli antiikin aikana suot, joista pohjoinen oli huomattavasti suurempi. Se on nykyisin Schiniáksen kansallispuiston kosteikkoaluetta. Tasanko itsessään oli jo antiikin aikana maanviljelyskäytössä ja siellä viljeltiin oliiveja ja viiniä. Tasangon pituus pohjois-eteläsuunnassa on noin 10 kilometriä ja leveys itä-länsisuunnassa noin 2,5–5 kilometriä. Marathonin rannikolla sijaitsee Kynosuran niemi.